Gunung Anak Krakatau Meletus dan Lepaskan Asap Hitam Setinggi 15km

Pada 10 April 2020 lalu, Gunung Krakatoa yang terkenal di dunia, Anak Krakatau, telah meletus di Indonesi dengan pancutan lava dan asap dan abu yang besar. Imej satelit menunjukkan abu berterbangan beberapa kilometer ke udara dan terdapat gumpalan asap hitam setinggi 15 km.

Menurut penduduk berdekatan yang tinggal di Bogor, bunyi letusan dapat didengari dan gunung ini telah meletus tanpa heti selama 2 jam. Laman Volcano Discovery yang membuat pemerhatian mengenai kejadian ini mengatakan ianya sangat besar, sekurang-kurangnnya lebih besar daripada kejadian pada tahun 2018.

Menurut laman Kementerian Energi dan Sumber Daya Mineral (ESDM) Indonesia, letusan Anak Krakatau ini bermula pada tengah malam hari Jumaat (10 April 2020). Letusan pertama dikatakan terjadi sekitar pukul 2158 malam waktu tempatan.

Kejadian ini dipercayai menjadi fenomena letusan terkuat sejak aktiviti phreatomagmatic yang ganas selepas separuh bahagian gunung berapi ini "runtuh" pada 2018 yang telah mencetuskan tsunami besar yang  membunuh beratus-ratus orang di pantai barat Jawa.

Letusan phreatomagmatic terjadi apabila air bersentuhan secara langsung dengan magma daripada gunung berapi

Menurut Pusat Mitigasi Bencana Gunung Berapi dan Geologi Indonesia, sebelum kejadian letusan pada tahun 2018, Gunung Anak Krakatau mempunyai sejumlah 40-70 juta meter isipadu (1.4 bilion - 2.4 bilion kaki padu) dan kehilangan 150 - 180 juta meter padu (5.2 bilion-6.3 bilion kaki kubik) ketika letusan dan tsunami pada 2018.

Analisis yang dilakukan itu menunjukkan skala keruntuhan pulau itu yang menghasilkan tsunami yang merempuh lebih daripada 300km kawasan pantai di Sumatera dan Jawa. Lebih 420 orang mati akibat ombak besar yang yang terhasil dan 40,000 orang penduduk telah dipindahkan.

Anak Krakatau merupakan sebuah pulau di kaldera di Selat Sunda di antara Pulau Jawa dan Sumatera di wilayah Lampung di Indonesia. Pada 29 Disember 1927, Anak Krakatau muncul dari kaldera yang dibentuk pada 1883 oleh letusan gunung berapi yang menghancurkan pulau Krakatoa.

Terdapat perbezaan antara kawah (crater) dan kaldera (caldera). Kawah terbentuk akibat letusan gunung berapi yang menghembuskan batuan dan bahan-bahan lain yang berasal dari pusat gunung api. Sementara itu, kaldera terbentuk ketika gunung berapi runtuh dengan sendirinya, yang mungkin berpunca daripada kejadian letusan gunung ataupun bukan daripada kejadian letusan.

Sehingga kejadian pada tahun 2018, Anak Krakatau telah berkembang pada purata 13 cm (5.1 in) setiap minggu sejak tahun 1950-an. Ini menyamai pertumbuhan purata 6.8 m (22 kaki) setiap tahun. Pulau ini kekal aktif pada Januari 2019 dengan kejadian letusan yang paling baru dimulakan pada tahun 1994.

Pada 6 Mei 2009, pasukan Tinjauan Vulkanologi Indonesia meningkatkan status amaran letusan Anak Krakatau ke Tingkat III. Ekspedisi yang dilakukan ke gunung berapi ini kemudiannya menunjukkan bahawa kubah lava selebar 100 m (330 kaki) tumbuh di kawahnya.

Pada bulan Januari 2012, sepasukan pengkaji gunung berapi dari University of Oregon, Amerika Syarikat memberi amaran bahawa kemungkinan tsunami yang disebabkan oleh keruntuhan satu sisi Anak Krakatau kerana ia terbentuk di cerun curam di pinggir kaldera besar yang dibentuk pada tahun 1883.

Letusan gunung berapi pada 22 Disember 2018, menyebabkan tsunami yang dahsyat dengan ombak mencapai ketinggian lima meter. Pada 31 Disember 2018, agensi kajian bencana menyatakan jumlah korban tsunami ini adalah sebanyak 437 orang dengan 14.059 orang cedera.

Peristiwa ini menjadikan letusan gunung berapi ini sebagai paling membunuh pada abad ke-21 setakat ini. Para saintis telah membuat kajian akan kemungkinan tragedi ini berlaku enam tahun sebelumnya dan telah mengenal pasti bahagian barat sebagai bahagian gunung berapi yang kemungkinan besar akan runtuh dan mencetuskan tragedi ini.

Berikutan letusan Disember 2018, dipercayai bahawa bahagian barat daya gunung berapi ini termasuk puncaknya telah runtuh semasa letusan dan mencetuskan tsunami. Pada 23 Disember, perkara ini disahkan oleh data satelit dan rakaman helikopter dengan saluran utama dilihat meletus dari bawah air menghasilkan letusan jenis Surtseyan-style.

Nota: Letusan Surtseyan adalah sejenis letusan gunung berapi yang berlaku di laut cetek atau tasik. Ia dinamakan sempena nama pulau Surtsey dari pantai selatan Iceland.

Akibat letusan pada 2018 ini, gunung berapi ini kehilangan dua pertiga daripada jumlah isipadunya dan ketinggiannya di atas paras laut berkurangan daripada 338 m (1,109 kaki) kepada 110 m (360 kaki). Apa yang dilihat sebagai gunung berapi yang berbentuk kon dengan ketinggian 340 meter berkurangan menjadi hanya 110m.

Apa pun, sebagai rakyat Malaysia kita seharusnya bersyukur kerana lokasi geografi negara kita yang strategi di luar rangkaian gunung berapi dan gempa bumi.


Kajian Mendapati Covid-19 Turut Merosakkan Otak Manusia

Seandainya anda di tanya apa kesan jangkitan Covid-19 pada manusia - besar kemungkinan ramai yang akan menjawab bagaimana jangkitan itu menyebabkan masalah pernafasan yang kritikal disebabkan oleh paru-paru yang tersumbat.

Kesimpulan itu dibuat berdasarkan kepada ilmu pengetahuan yang sudah kita temui, apabila dibandingkan dengan kes-kes jangkitan coronavirus sebelum itu. Masalah pada paru-paru, demam, batuk kering - semua itu adalah simptom yang kita ketahui akan berlaku.

Malang bagi manusia, beberapa penemuan baru menunjukkan virus SARS-CoV-2 yang menyerang diketahui hanya mampu menyerang paru-paru serta saluran perkumuhan, mempunyai kemampuan untuk turut sama menyerang bahagian paling penting tubuh kita - otak kita. Benarkah dakwaan ini?

Dalam kajian antara paling awal yang dijalankan daripada 16 Januari hingga 19 Februari 2020 terhadap pesakit Covid-19 (ketika itu masih bergelar virus NCoV-2019), melibatkan 213 orang pesakit di Union Hospital of Huazhong di Wuhan.

Kajian yang dilakukan penyelidik mendapati wujud simptom-simptom serangan turut berlaku ke atas sistem neurologi pesakit yang merangkumi otak dan sistem saraf.

Antara faktor yang menjadi penentu tahap serangan ke atas otak dan saraf adalah usia, dengan 41.1% pesakit mengalami masalah jangkitan berbahaya di sistem neurologi mereka, sementara 58.9% selebihnya menunjukkan tahap serangan tidak berbahaya.

Selepas satu kajian berbeza dijalankan serta dilaporkan pada 27 Februari 2020 menyokong kajian lebih awal yang dijalankan di Wuhan, hipotesis tentang wujudnya risiko serangan virus SARS-CoV-2 kepada otak dan saraf - mula dikaji dengan lebih mendalam.

Berdasarkan kajian terhadap SARS-CoV-2 serta dua virus miripnya sebelum ini, SARS-CoV dan MERS-CoV kita semua tahu keupayaannya untuk menyerang paru-paru manusia, menampakkan kesan yang serupa pada pesakit.

Selain itu, apa yang kita tahu berkenaan sifat-sifat coronavirus seperti SARS-CoV dan MERS-CoV adalah kemungkinan untuk berlakunya jangkitan virus pada sistem saraf tunjang sehingga menyebabkan masalah pada sistem neurologi seorang pesakit. Pada ketika ini, majoriti penyelidik menggunakan petunjuk bahawa jangkitan virus pada paru-paru merupakan punca utama jangkitan dan masalah pernafasan berlaku.

Kajian kedua yang menyokong kajian lebih awal di Wuhan cuba menemukan bukti bahawa masalah pernafasan yang berlaku, bukan sahaja disebabkan jangkitan virus pada paru-paru - tetapi turut sama disebabkan oleh jangkitan yang berlaku pada sistem saraf manusia.

Pandangan ini selari dengan kes melibatkan SARS pasa tahun 2003 yang menemui kesan jangkitan virus pada bahagian otak, khasnya pada bahagian batang otak (brain stem). Apa yang tidak diketahui sehingga kini adalah bagaimana jangkitan boleh tiba ke otak.

Terdapat dua teori bagaimana jangkitan sampai ke bahagian itu - sama ada melalui saluran darah (sistem hematogenik)atau saluran limfatik dalam badan, yang menjadi saluran utama dipanggil cecair limfa bertanggungjawab membekal sel darah putih bagi tubuh kita melawan jangkitan.

Berdasarkan pemerhatian yang dijalankan kepada pesakit-pesakit di Wuhan - ada kemungkinan SARS-CoV-2 juga mempunyai kemampuan serupa seperti 'abangnya.'

Sebuah laporan yang diterbitkan pada 31 Mac 2020 menceritakan tentang seorang wanita pekerja syarikat penerbangan di Amerika Syarikat, berusia lewat 50-an yang mengalami demam panas, batuk serta separa sedar seakan hilang kawalan minda.

Selepas disahkan menghidap Covid-19 berdasarkan kepada ujian saringan yang dijalankan, penyelidik menjalankan kajian ke atas wanita itu bagi mengenalpasti apa yang menyebabkan perubahan mental beliau berlaku.

Beberapa imbasan ke atas organ otak wanita itu mendapati berlaku jangkitan yang dikenali sebagai 'acute necrotizing hemorrhagic encephalopathy' atau 'sindrom akut pereputan otak berdarah' (terjemahan tidak rasmi kami) yang jarang berlaku, disebabkan oleh jangkitan virus.

Jangkitan pada bahagian otak itu menyebabkan pendarahan dalaman pada bahagian otak wanita tersebut. Dalam satu kes lain, seorang warga tua berusia 74 tahun hilang keupayaan untuk bercakap selepas dijangkiti Covid-19.

Kes-kes yang terpencil tetapi semakin kerap dilaporkan menunjukkan adanya risiko jangkitan Covid-19 bukan sekadar pada masalah pernafasan semata-mata, sebaliknya turut sama berkemungkinan menjangkiti otak dan saraf.

Berikutan pertambahan kes-kes jangkitan pada otak dan saraf, pihak penyelidik menasihatkan agar semua pihak yang bertugas merawat pesakit Covid-19 untuk turut sama memeriksa tahap kesihatan mental pesakit, bagi membolehkan sebarang bentuk jangkitan pada otak dapat dikenalpasti lebih awal.

Dalam tempoh 5 ke 6 bulan wabak Covid-19 melanda, masih terlalu banyak perkara tentang virus penyebabnya belum kita dapat kenalpasti. Walaupun mempunyai ciri-ciri yang serupa dengan SARS-CoV-1 sebelumnya, SARS-CoV-2 dikatakan lebih licik cara jangkitannya.

Beberapa kes yang berlaku didapati mempunyai kaedah jangkitan yang berbeza, di mana virus akan menginap dahulu di bahagian atas saluran pernafasan, menjalankan inkubasi di bahagian tekak tanpa pesakit menampakkan sebarang simptom jangkitan.

Apabila badan mula melawan, virus itu akan berpindah ke bahagian paru-paru dan perut, majoritinya di paru-paru disebabkan oleh kehadiran reseptor yang digemari SARS-CoV-2 di situ.

Ini semua adalah perkara yang secara amnya kita sudah berjaya kenal pasti. Apa yang belum dapat kita ketahui secara tepat adalah kadar jangkitannya pada reseptor-reseptor serupa yang ada pada pembuluh darah dan bahagian pangkal saraf.

Dua bahagian ini diramalkan menjadi pintu utama virus penyebab Covid-19 menyebabkan jangkitan di otak. Bagaimanapun harus diingatkan, setakat ini semua ini hanyalah hipotesis yang belum dapat diperjelaskan secara terperinci.

Kes kerosakan otak pertama diramalkan berpunca daripada jangkitan Covid-19 baru dilaporkan. Kita belum ada bukti kukuh mampu mengaitkan kedua-duanya, tetapi tak salah kalau pakar perubatan kita sentiasa berjaga-jaga. Ada pihak melaporkan daripada 3 orang pesakit Covid-19, seorang mesti akan mengalami masalah ketara pada tahap mentalnya.

Brain Affected in 1 in 3 Cases of Severe COVID-19

First Case Report of Acute Necrotizing Encephalopathy Associated with COVID-19


Kerajaan Kenya Upah Puak Maasai Sebagai 'Polis Bantuan' Covid-19?

Di antara kebanyakan negara yang menjalankan perintah kawalan pergerakan atau perintah darurat, Kenya merupakan antara negara yang paling ketat menjalankan perintah tersebut.

Kami sudah menceritakan kepada anda secara ringkas bagaimana kerajaan Kenya menerusi polis dan askar mereka, menggunakan bom pemedih mata serta peluru getah bagi meleraikan penduduk yang masih degil berhimpun.

Langkah itu masih belum cukup untuk mengendurkan kedegilan - jadi seorang lelaki bernama Mbuzi Seller mengorak langkah mengaktifkan senjata utama mereka yang cukup digeruni; menjadikan puak etnik Maasai yang misteri dan menjadi igauan ngeri masyarakat mereka topik utama dalam video ciptaannya.

Kumpulan orang Maasai yang tinggal di bahagian selatan Kenya serta utara Tanzania merupakan sebuah kumpulan orang asal yang masih lagi menjalankan hidup secara nomad, dalam hutan-hutan di sana sehingga ke hari ini.

Sudah terdedah kepada arus kemodenan, masih banyak adat resam mereka seakan tidak dapat dilupakan - walaupun kerajaan Kenya sebenarnya sudah berbuih mulut mengajak mereka meninggalkan cara hidup mereka.

Walaupun menolak kemodenan, bilangan orang Maasai di Kenya telah mengalami pertumbuhan mendadak dengan pertambahan hampir 3 kali ganda populasinya, dalam tempoh 30 tahun kebelakangan ini.

Hidup dengan cara nomad, satu-satunya harta atau benda yang paling disanjungi oleh masyarakat ini adalah haiwan lembu, sebagai ternakan mereka. Lembu menjadi simbol kepada ukuran nilai seseorang dalam puak Maasai serta dianggap bertuah, seandainya seseorang itu memiliki banyak ekor lembu.

Disebabkan oleh status lembu dalam masyarakat mereka yang tinggi - lembu pun memainkan peranan yang besar dalam hidup mereka.

Orang Maasai mempunyai adat yang unik dan menakutkan - bagi mereka, meminum darah lembu merupakan salah satu ritual keraian yang diamalkan mereka. Sama ada diminum secara segar, direbus terlebih dahulu atau dijadikan kuah hidangan; darah lembu merupakan antara diet utama orang Maasai.

Simbolik menyanjung lembu dapat dilihat dalam upacara khas orang Maasai. Darah lembu akan dijadikan sajian utama bagi meraikan perkahwinan yang berlangsung, amalan berkhatan kanak-kanak yang mereka amalkan dan juga meraikan keseronokan menimang cahaya mata.

Lembu yang terpilih akan ditebuk di bahagian lehernya, agar membolehkan darah yang keluar ditadah tanpa membunuhnya.

Oleh kerana lembu dilihat sebagai warisan yang perlu dipelihara sebaik mungkin, mana-mana warga tua Maasai yang merasakan dirinya sudah terlalu uzur akan memastikan lembu yang ada dijaga dalam keluarganya - akan mewasiatkan penjagaan lembu-lembu itu pada anak lelaki sulungnya.

Anak lelaki sulung itu pula akan diberikan tanggungjawab membahagikan lembu-lembu itu kepada adik-beradiknya - seterusnya naik menjadi ketua keluarga, bagi menggantikan ayahnya.

Lelaki dalam puak Maasai sepanjang hidupnya, selain daripada bertanggungjawab menjaga haiwan ternakan - turut sama ditugaskan memburu. Sejak kecil mereka akan diajar untuk pergi berburu, dibekalkan dengan semua ilmu pengetahuan yang ada agar dapat berburu dengan berjaya serta melindungi diri mereka.

Ini kerana pantang-larang orang Maasai memerlukan mereka memburu singa secara berdepan-depan. Singa tidak boleh diburu senyap-senyap, sebaliknya singa perlu diberitahu yang mereka sedang diburu orang Maasai.

Pantang-larang ini mewajibkan semua lelaki Maasai mempersiapkan diri bagi melawan singa yang diburu, kerana bagi mereka hanya lelaki Maasai sebenar berani berdepan dengan seekor singa - lalu menaklukinya.

Puak Maasai memburu singa atas kepercayaan mereka bahawa ritual itu perlu dijalankan bagi mempersiapkan diri seorang lelaki yang bakal menjadi dewasa. Bangkai singa yang berjaya dibunuh akan dibiarkan, dengan hanya kuku, ekor dan 'rambut' singa itu akan diambil.

Kukunya akan dijadikan rantai perhiasan yang akan dipakai lelaki yang berjaya menawan singa itu. Rambut itu pula akan digunakan bagi membuat sebuah mahkota yang akan dipakai pahlawan paling kuat dalam puak mereka.

Ekor singa pula akan dijadikan salah satu peralatan dalam ritual pengisytiharan bermulanya era dewasa bagi kumpulan lelaki, yang telah berjaya memenuhi syarat untuk menjadi dewasa.

Disebabkan oleh adat resam mereka inilah, orang Maasai yang hanya merangkumi sekitar 1 ke 2% daripada keseluruhan masyarakat Kenya - mempunyai aura yang mistik serta digeruni, kerana lelaki Maasai semuanya dilatih untuk menjadi pahlawan yang tegas dan garang sejak kecil, tidak takut pada sesiapa.

Berikutan keengganan orang Kenya mematuhi perintah kawalan pergerakan sempena Covid-19, yang diwartakan di negara mereka - seorang lelaki yang hanya dikenali sebagai Mbuzi Seller menerbitkan satu video di halaman Youtube, pada 2 April 2020.

Video itu yang memaparkan 'seorang lelaki Maasai' bertindak menyerang penduduk Kenya yang masih bersiar-siar dengan sebat - menjadi tular, sehingga banyak pihak menganggap bahawa video itu benar berlaku.

Pihak-pihak yang tidak tahu kesahihannya mula melaporkan bahawa disebabkan kedegilan masyarakat Kenya, kerajaan Kenya telah mula menggunakan khidmat orang Maasai bagi menghalau penduduk pulang ke rumah masing-masing.

Watak lelaki Maasai yang dimainkan dalam video itu sebenarnya bukanlah seorang lelaki daripada puak tersebut, sebaliknya hanyalah seorang lelaki Kenya biasa yang berpakaian ala puak Maasai. Itu tidak menghalang pihak media daripada mula melaporkan bahawa 'tindakan drastik' itu diambil kerajaan memandangkan arahan masih diingkari.

Berdasarkan kepada video yang tular dan diambil semasa perintah kawalan dilaksanakan, masih ramai yang dilihat enggan mematuhi kawalan sebaliknya terus hidup seperti biasa.

Kreatif juga orang Kenya menggunakan elemen-elemen masyarakat setempat mereka, dalam mendidik orang ramai tentang pentingnya menjarakkan diri dan mengelakkan tempat awam. Malangnya - ramai yang tersalah sangka, menganggap perkara itu benar-benar berlaku seperti yang didakwa.


Kita Mungkin Tidak Dapat Melancong Seperti Biasa Sehingga Tahun 2023

Memang tak dapat dinafikan bahawa antara salah satu industri yang paling terkesan akibat pandemik COVID-19 adalah industri pelancongan.

Jika lapangan terbang merupakan antara salah satu tempat paling sibuk di mana setiap saat ia dipenuhi dengan orang ramai, namun kini ia lengang.

Dan bahang ini dirasakan secara langsung oleh syarikat-syarikat penerbangan di seluruh dunia dan ia berhadapan dengan risiko yang sangat nyata di mana sesetengah daripada mungkin tidak dapat bertahan akibat penutupan lapangan terbang dan polisi kemasukan ke kebanyakan negara.

Kini kita semua tidak lagi dibenarkan ke luar negara dan pelancong-pelancong luar negara juga berhadapan dengan kawalan yang ketat.

Persoalannya, sampai bilakah situasi ini akan berterusan dan bilakah kita dapat berjalan ke dalam dan luar negara seperti biasa?

Tumpuan kita sudah tentunya tertumpu kepada bilakah industri ini akan pulih dan berapa lama masa yang diperlukan untuk proses pemulihan ini.

Apa yang agak membimbangkan adalah tiada model untuk proses pemulihan ini.

Namun, menurut pakar pelancongan global iaitu Atmosphere Research Group (ARG), garis masa pemulihan ini akan berlaku secara perlahan-lahan dalam tempoh 2 tahun selepas COVID-19 diisytiharkan sebagai "di bawah kawalan".

ARG masih tidak pasti apa yang akan menyebabkan proses pemulihan ini bermula, sama ada jika jangkitan dan lengkungan COVID-19 menjadi rata, ataupun kita telah berjaya menghasilkan vaksin yang boleh didapati di mana-mana.

Walau bagaimanapun, Atmosphere Research Group setuju dengan para peramal dan eksekutif industri lain di mana pemulihan akan berlaku secara beransur-ansur dan bermula dengan perjalanan domestik.

Syarikat penerbangan kemungkinan akan membina semula rangkaian mereka, terutamanya di peringkat antarabangsa iaitu bermula dengan laluan utama tetapi dengan tumpuan strategik ke atas kapasiti yang akan memihak kepada pesawat yang lebih kecil dan lebih cekap seperti Airbus A350 dan Boeing 787 berbanding pesawat dua tingkat Airbus A380.

Jadi, persoalannya adalah bagaimana proses pemulihan ini akan berlaku untuk beberapa tahun akan datang dan siapa yang diramalkan bakal menjadi penumpang yang akan memenuhi pesawat-pesawat?

Oleh kerana kita tidak tahu bilakah virus ini akan reda, kita harus membuat anggaran. Dan dalam kes ini, kita menggangap bahawa pendemik COVID-19 secara umumnya mungkin akan diisytiharkan sebagai terkawal menjelang penghujun tahun 2020.

Untuk tempoh 6 hingga 9 bulan pertama selepas COVID-19 reda, ARG meramalkan bahawa kumpulan yang dilabelkan sebagai "tiptoe traveller" adalah yang pertama mula meneroka semula dunia.

Walaupun kumpulan ini juga akan disertai oleh mereka yang berjalan atas urusan perniagaan, namun dijangkakan bahawa ia lebih melibatkan perjalanan peribadi dan juga percutian.

ARG mencadangkan bahawa kumpulan pertama yang akan melakukan perjalanan melalui penerbangan adalah mereka yang "lebih berpendidikan" dan terdiri daripada kumpulan berpendapatan tinggi.

Kumpulan ini akan lebih tertumpu kepada perjalanan domestik tetapi juga diramalkan terlibat dalam perjalanan antarabangsa jarak jauh.

Sepanjang 8 hingga 16 bulan selepas COVID-19 berjaya dijinakkan iaitu melalui fasa pertengahan tahun 2022, ARG meramalkan bahawa akan berlaku satu gelombang yang digelarkan sebagai "perintis".

Kumpulan ini akan dipimpin oleh mereka yang melakukan perjalanan perniagaan bersama-sama penumpang kerap (frequent flyer) peringkat pertengahan serta atasan dengan pendapatan isi rumah RM10,000 dan ke atas.

Dari 12 hingga 18 bulan, mereka ini akan disertai oleh "fast followers" di mana industri penerbangan bakal memperlihatkan jumlah pengembara perniagaan yang hampir kembali normal bersama-sama dengan tempahan kabin premium untuk kelas perniagaan dan pertama yang semakin meningkat.

Menjelang penghujung tahun 2022, sebahagian besar daripada industri ini akan kembali seperti biasa, atau sekurang-kurangnya hampir sama seperti dahulu sebelum COVID-19 melanda.

16 hingga 24 bulan selepas COVID-19 dianggap telah berjaya dikawal di seluruh dunia (iaitu pada penghujung tahun 2022, jika COVID-19 berjaya dikawal menjelang penghujung 2020), barulah para pelancong dengan tujuan percutian akan membanjiri lapangan terbang di seluruh dunia di mana industri ini mencapai 80% hingga 90% jumlah pelancong daripada sebelum virfus melanda.

Selepas 24 bulan iaitu pada tahun 2023, ARG menjangkakan bahawa trafik pengembara dan pelancong akan berada pada tahap yang sama atau lebih daripada sebelum pandemik ini bermula.

Melihatkan pada tahap keseriusan pandemik COVID-19 di Malaysia dan juga di luar negara, industri penerbangan dan pelancongan akan terus terkesan sehinggalah virus ini dapat dikekang.

Namun begitu, ia tidak akan kembali pulih seperti biasa dengan serta-merta sebaliknya berlaku dengan perlahan dan berperingkat.

Hal ini disebabkan oleh kekangan kewangan dan juga usaha oleh syarikat-syarikat penerbangan untuk kembali bangkit selepas tersungkur.

Bagi mereka yang sangat suka mengembara lebih-lebih lagi ke luar negara, impak COVID-19 sangat dirasakan.


Kisah Mesej Rahsia "Morse Code" Tersembunyi Dalam Lagu Selamatkan Tebusan Colombia

Ketika peperangan, pemberontakan ataupun konflik, kedua-dua pihak yang terlibat biasanya akan memastikan perhubungan dalaman sesama ahli pasukan tidak dapat  dipintas oleh pihak musuh. Kerahsiaan in sangat penting bagi memastikan segala perancangan yang dibuat tidak boleh digagalkan oleh pihak musuh yang mengetahuinya terlebih dahulu.

Maka, kebiasanya kod atau teknik rahsia akan digunakan bagi mengelakkan mesej yang disampaikan tidak dapat dibaca oleh pihak musuh. Sebelum ini kami pernah menulis mengenai Kod Navajo, bahasa orang asli etnik Navajo di Amerika Syarikat yang digunkana oleh pihak tentera Amerika Syarikat sewaktu perang dengan Jepun.

Ternyata penggunaan kod ini sangat efektif dan tidak dapat dipintas oleh pihak Jepun. Lebih menarik, rahsia mengenai penggunaan bahasa Navajo ini hanya didedahkan selepas Perang Dunia Kedua tamat. Sepanjang perang, kira-kira 400 orang Navajo telah direkrut bagi menjayakan misi ini.

Pasukan The Revolutionary Armed Forces of Colombia (FARC) muncul pada tahun 1960-an sebagai sekumpulan petani berfahaman Komunis yang bersenjata menentang pemerintah dan menuntut pembaharuan dalam sektor buruh.

Kewujudan kumpulan ini kemudiannya dikuti pula oleh zaman sejarah hitam dan berdarah Colombia yang dikenali sebagai "La Violencia" yang melibatkan peperangan di antara pihak Liberal dan Konservatif yang mengakibatkan 300.000 kematian.

FARC membina pangkalan jauh ke dalam hutan dengan kempen pengeboman tentera pada tahun 1964, FARC membina kekuatan dan berjaya meningkatkan jumlah anggota mereka. Menjelang tahun 2010, FARC mempunyai kira-kira 8,000 hingga 10,000 orang anggota menurut Kumpulan Krisis Antarabangsa.

Pada saat kerajaan dan FARC bersetuju mengisytiharkan gencatan senjata pada penghujung tahun 2014, peperangan antara kedua pihak ini dianggap sebagai paling lama dan paling berdarah dalam sejarah negara tersebut. FARC mempunyai sejarah panjang melakukan penculikan dan kemudiannya menggunakan mangsa untuk mendapatkan wang tebusan.

Dianggarkan 6880 individu telah diculik oleh kumpulan ini dimana kira-kira 500 daripadanya disebabkan keterlibatan individu tersebut dalam pasukan tentera atau politik. Malah, ada antara tebusan yang ditahan selama 18 tahun lamanya.

Penculikan warga Amerika biasanya dilakukan untuk tujuan mendapatkan wang tebusan. Walau bagaimanapun, FARC juga menculik indvidu-individu penting warganegara Colombia sebagai tukaran untuk melakukan rundingan dengan kerajaan.

Sepanjang tempoh keganasan yang dilakukan oleh FARC, kerajaan Colombia sudah beberapa kali melancarkan operasi untuk menyelamatkan tebusan. Operasi terbesar yang dilakukan mereka adalah Operasi Chameleon, operasi selama 6 bulan melibatkan 300 tentera kerajaan dan serbuan secara senyap ke dalam kem FARC.

Kerajaan sedar bahawa ianya sangat berisiko. FARC telah mengungut bahawa sekiranya mereka lihat terdapat cubaan serbuan oleh pihak tentera, mereka tidak teragak-agak akan menembak mati tebusan.

Kolonel Jose Espejo, pakar komunikasi tentera Colombia sedar bahawa beliau perlu menyampaikan mesej kepada para tebusan bahawa mereka perlu bersedia untuk melarikan diri apabila pihak tentera melakukan serbuan. Maka, Kolonel Jose Espejo telah menghubungi Juan Carlos Ortiz untuk mendapatkan bantuan.

Juan Carlos Ortiz (Ortiz) merupakan seorang eksekutif di sebuah syarikat pengiklanan,  Tony the Tiger. Beliau adalah individu yang bertanggungjawab menghasilkan iklan anti-kokain untuk kempen anti-kokaian yang dilancarkan oleh kerajaan. Iklan yang dihasilkan telah memenangi anugerah Lion at Cannes, anugerah dalam industri pengiklanan yang setaraf dengan anugerah Oscar dalam industri perfileman.

Kejayaannya ini walau bagaimanapun menyebabkan dirinya diancam bunuh oleh FARC. FARC sangat bergantung pada bisnes jualan kokain mereka sebagai sumber kewangan utama untuk menentang kerajaan. Demi keselamatan diri dan keluarganya, beliau sekeluarga telah dipindahkan ke cawangan syarikat tersebut di New York.

Kolonel Jose Espejo sedar bahawa Ortiz mungkin dapat membantunya. Ortiz juga bukan calang-calang orang, beliau pernah merancang melancarkan sebuah kempen unik terhadap FARC pada tahun 2008.

Pada tahun tersebut, beliau telah merancang untuk melakukan kempen untuk "memujuk" secara halus pengganas FARC wanita yang mengandung untuk berpaling tadah kepada kumpulan mereka. Pihak tentera telah menjatuhkan 7 juta puting kanak-kanak ke dalam hutan dengan mesej agar pengganas ini kembali semula kepada kerajaan dan hidup seperti orang biasa.

Operasi ini melibatkan penggunaan 7 buah helikopter, 3 kapal terbang dan 72 anggota tentera yang melakukan penerbangan dua kali seminggu selama 4 bulan. Walau bagaimanapun, Operasi Chameleon yang dirancang ini mungkin lebih sulit kerana mereka perlu menghantar mesej rahsia kepada tebusan.

Mesej yang disampaikan itu mesti difahami oleh tebusan sahaja dan tidak dapat dihidu oleh para pengganas FRC. Mereka mahu memberikan semangat kepada para tebusan bahawa kerajaan sedang berusaha menyelamatkan mereka dan mereka mestilah bersedia pada bila-bila masa.

Kolonel Jose Espejo dalam perbincangan bersama pasukannya mengatakan bahawa gerila FARC ini biasanya akan memberikan kebenaran kepada tebusan untuk menggunakan radio sebagai hiburan bagi menghilangkan tekanan dan kebosanan dalam hutan. Cara berkomunikasi menggunakan radio merupakan kaedah biasa yang digunakan di Colombia ketika itu.

Terdapat satu rancangan diberi nama "Voices of Kidnapping" yang didedikasikan kepada keluarga tebusan untuk menghantar mesej kepada ahli keluarga mereka yang diculik. Daripada perbincangan ini, Ortiz kemudiannya mendapat idea untuk memasukkan mesej tersembunyi dalam iklan komersial di radio.

Diaz, Pengarah Kreatif pasukan tersebut kemudiannya mencadangkan mereka menggunakan  "Morse Code" untuk menyampaikan mesej kepada tebusan. Itu bukanlah kali pertama Morse Code digunakan kerana pada tahun 1977, kod rahsia ini juga pernah digunakan dalam krisis tebusan di dalam gerabak kereta api.

Kolonel Jose Espejo amat tertarik dengan idea ini memandangkan beliau tahu kebanyakan askar yang diculik tahu akan kod ini. Mereka memang dilatih untuk menggunakannya. Lebih menarik, anggota FARC tidak pernah tahu akan kewujudannya memandangkan mereka tidak berhbung dengan dunia luar.

Ortiz kemudiannya mencadangkan pula pengguna Morse Code ini ke dalam iklan komersial yang disiarkan di radio. Namun, ianya bukan mudah kerana bunyi kod ini bukanlah seperti tona muzik biasa. Mereka akhirnya bersetuju untuk menghasilkan sebuah lagu yang mempunyai mesej rahsia daripada Morse Code.

Ianya bukanlah tugas mudah dan mereka mengambil masa beberapa minggu untuk memastikan mesej yang cuba disampaikan boleh difahami oleh orang yang mahir menggunakan kod ini. Bagi yang ingin tahu, video ringkas dibawah menunjukkan apa itu Morse Code:

Video berikut pula merupakan lagu yang berjaya dihasilkan yang mengandungi mesej rahsia dalam  bentuk Morce Code. Mesejnya diletakkan selepas bahagian korus pada minit 1:30, 2:30 dan 3:40 selepas baris “escuchas esta mensaje, hermano” yang bermaksud "dengarlah mesej in.

Untuk memastikan lagu ini didengari, pihak tentera Colombia telah memasukkannya dalam senarai lagu yang dimainkan oleh stesyen radio milik kerajaan yang biasanya dipasang oleh anggota FARC di kem tahanan dalam hutan. Menurut tebusan yang berjaya diselamatkan, mereka memahami dengan jelas mesej rahsia yang disembunyikan dalam lagu tersebut.

Mesej tersebut berbunyi "19 LIBERADOS. SIGUEN USTEDES. ANIMO” yang bermaksud "19 orang sudah berjaya diselamatkan. Masa anda untuk diselamatkan akan tiba. Sila jangan berputus asa".

Selepas segalanya berakhir pada tahun 2011, pihak tentera bersetuju untuk memasukkan lagu "Better Days" dalam pencalonan anugerah Cannes Lions dan bernasib baik apabila menang, seterusnya membolehkan Ortiz mendapat anugerah keduanya dalam majlis penuh berprestij itu.


5 Selebriti Terkenal yang Menghidap Bipolar Disorder

Bipolar Disorder atau dalam Bahasa Melayunya adalah gangguan bipolar yang juga dikenali sebagai kemurungan manik di mana pesakit akan mengalami kecelaruan emosi dan kebiasaannya pesakit akan mengalami dua fasa berbeza iaitu kemurungan atau gembira yang terlampau pada masa tertentu.

Perasaan gembira yang terlampau dikenali sebagai fasa 'mania' dan jika ia tidak begitu ketara, ia dipanggil 'hypomania'. Pada episod mania, pesakit akan menjadi terlebih riang, terlalu bertenaga dan mudah marah pada tahap abnormal. Individu yang mempunyai bipolar disorder ini sering membuat keputusan yang impulsif dengan tidak mengambil kira akibatnya.

Semasa tempoh kemurungan, individu bipolar disorder ini berkemungkinan menangis, mempunyai pandangan negatif terhadap kehidupan, dan tidak mempunyai 'eye contact' dengan orang lain terutama ketika berbicara. Individu yang mempunyai bipolar disorder juga tercenderung mencederakan diri sendiri dan ada juga yang berpotensi membunuh diri.

Namun, di Malaysia kita kurang prihatin atau peka terhadap masalah kesihatan dan ada ketikanya kita beranggapan bahawa individu tersebut inginkan perhatian atau 'attention seeker'. Tahukah anda, terdapat beberapa selebriti terkenal di dunia dan juga di Malaysia mempunyai bipolar disorder?

Mungkin pada luaran mereka nampak normal, tapi penyakit mental tidak mengenal sesiapa, termasuk selebriti terkenal, kaya raya mahu pun orang biasa. Jom kenali selebriti yang mempunyai Bipolar Disorder!

Lagenda Grunge ini tidak asing lagi di kalangan peminat muzik genre ini mahupun muzik Rock. Ikon Grunge ini disahkan menghidap ADD (Attention Deficit Disorder) pada usia muda. ADD adalah kecenderungan penghidap untuk fokus, mengawal desakan diri dan dan mudah mengalihkan perhatian terhadap sesuatu perkara. Setelah dikesan menghidap ADD, kemudiannya Kurt Cobain disahkan menghidap Bipolar Disorder.

Berdasarkan temuramah bersama sepupu Kurt Cobain, Bev Cobain yang merupakan jururawat di bahagian kesihatan mental, "Sudah pasti Kurt tahu, penyakit bipolar boleh menjadi sangat sukar untuk dikendalikan, dan diagnosis yang betul adalah penting. Malangnya bagi Kurt, pematuhan dengan rawatan yang sesuai juga merupakan faktor kritikal."

Walaupun berjaya menempa nama dalam bidang muzik, Kurt Cobain akhirnya disahkan bunuh diri pada usia 27 tahun setelah kesukaran untuk mengawal kemurungan (depression) yang terlampau selepas keluar dari pusat pemulihan dadah.

Singer-Songwriter ini yang terkenal dengan lagu-lagu "My All", "We Belong Together", "When You Believe" dan lagu-lagu top chart di Billboard dan seantero dunia antara selebriti yang mempunyai Bipolar Disorder.

Mariah Carey dikesan mempunyai Bipolar Disorder pada tahun 2001 namun Mariah hidup dalam penafian dan pengasingan diri selama beberapa tahun seperti yang diceritakannya pada People Magazine.

Walaubagaimanapun, Mariah telah menjalani beberapa siri rawatan dan berpendapat, "Saya mendekatkan diri dengan orang yang positif di sekitar saya dan saya kembali melakukan apa yang saya suka, iaitu menulis dan membuat lagu".

Bagi yang melihat persembahan Demi Lovato di Grammy 2020 dengan lagu "Anyone" di mana pada persembahan tersebut memperlihatkan Demi Lovato telah pun mula menangis semasa verse pertama dinyanyikan sehingga persembahan tersebut terhenti seketika.

Demi Lovato kemudiannya sambung dan menghabiskan persembahan tersebut. Persembahan tersebut adalah persembahan pertama Demi selepas kejadian overdose dadah pada 2018 yang hampir meragut nyawa beliau di mana lagu tersebut menceritakan beliau sebenarnya menangis memohon pertolongan.

People Magazine telah menemuramah Demi pada tahun 2011, "Saya tidak pernah tahu saya mempunyai masalah Bipolar Disorder sehingga saya menjalani rawatan," katanya kepada majalah tersebut.

Demi juga menceritakan bahawa beliau mengalami depresi semenjak usia muda. "Saya tidak tahu bahawa terdapat ketidakseimbangan kimia di dalam otak saya, "katanya. "Saya tidak memberitahu orang apa yang saya perlukan, akhirnya saya self-medicating dan hidup dengan tabiat yang tidak sihat."

Pemenang Anugerah Grammy Award yang berasal dari Irish, Sinéad O'Connor terkenal di era 1980an dan 1990an di mana beliau memperjuangkan lagu-lagu yang berkonsepkan Alternatif Rock. Pada seusia beliau awal 20an, Sinéad mula mengalami kemurungan setelah semakin popular.

Kemurungan Sinéad O'Connor semakin teruk, termasuk pernah berfikir untuk bunuh diri pada harijadinya yang ke-33, sehingga beliau akhirnya dikesan mempunyai gangguan bipolar pada usia 37 tahun.

Beliau bercakap secara terbuka tentang hidup sebagai pengidap bipolar disorder ini di The Oprah Winfrey Show pada tahun 2007. Walaubagaimanapun, Sinéad O'Connor atau sekarang dikenali sebagai Shuhada' Davitt telah memeluk agama Islam pada Oktober 2018 dan penampilan beliau sangat berbeza dengan awal kemunculannya di industri muzik.

Sinéad O'Connor telah menerangkan bagaimana dia merasakan seperti "kembali ke rumah" selepas membaca Al-Quran dan seterusnya memeluk agama Islam.

Yasin Sulaiman yang dahulunya dikenali sebagai anggota kumpulan nasyid Brothers dan kemudian bergerak solo dan merangkul Lagu Terbaik Anugerah Juara Lagu pada tahun 2001 dengan lagu "Mimpi Laila".

Siapa sangka wajah setenang Yasin yang sentiasa terlakar senyuman pernah mengalami Bipolar Disorder. Ketika temubual bersama Zayan, Yasin menerangkan, “Ok lah, hari ini saya bersifat terbuka sedikit. Antara ujian yang paling hebat saya alami apabila saya di diagnose dengan Bipolar Disorder. Itu antara ujian buat saya yang paling berat sepanjang hidup saya sebagai manusia.”

Yassin juga menambah, “Pada episod pertama saya diserang penyakit ini dengan sangat teruk sekali. Saya ditahan di hospital selama 2 minggu iaitu tempoh maksimum. Kali kedua saya diserang penyakit ini selepas 4 tahun dan ditahan di hospital selama 4 hari.

Dan kali ketiga, saya diserang penyakit ini namun saya pulih dengan sendiri.” Yasin juga menerangkan walaupun perkara ini terlalu besar ujian-Nya namun beliau percaya pada qada' dan qadar Allah. Katanya lagi, ujian ini mengajar seseorang menjadi lebih manusia dan mengenal Tuhannya.

Adalah penting bagi kita masyarakat Malaysia untuk memahami kesihatan mental dan berani untuk bersuara atau meluahkan kepada yang terdekat atau mendapatkan nasihat pakar untuk menangani masalah gangguan mental ini.

Jika masalah mental dijadikan bahan gurauan atau dipandang enteng, pasti seseorang individu tersebut takut untuk berhadapan atau pun penafian terhadap kesihatan mental. Sama-sama kita mengubah cara dengan mengambil tahu, dan bertanyakan perihal seseorang yang mempunyai gelala masalah mental ini.


5 Wabak Penyakit Terbesar Abad ke 21

Sedarkah anda, baru masuk tahun ke 20 kita berada dalam abad ke 21, tamadun manusia sebenarnya telah pun melalui lima wabak besar di seluruh dunia?

Kelima-lima wabak ini malangnya mempunyai punca yang berbeza dengan setiap satunya encatatkan kadar korban yang jelas sukar dijangka angkanya. Apa yang lebih menakutkan, majoriti wabak penyakit yang ada - layak dikatakan mampu menjangkiti kesemua benua.

Berikut adalah lima wabak yang telah pun berlaku dalam abad ke 21, yang amat memberikan kesan pada kita - kerana kita adalah generasi yang sedang hidup di zamannya.

Sebelum wabak jangkitan Covid-19, wabak SARS yang berlaku lebih awal pada tahun 2003 menjadi pendahulu kepada tingginya risiko jangkitan virus corona pada manusia.

Jangkitan yang dilaporkan bermula sekitar awal bulan April tahun 2003, dipercayai berpunca daripada seorang doktor bernama Dr. Liu Jianlun (pautan pdf); ketika itu berusia 64 tahun.

Selepas bermalam di Hong Kong, jangkitan daripada doktor malang yang sakit tetapi tetap cuba hadir ke majlis perkahwinan di negara itu - berpindah kepada 16 orang tetamu lain di hotel di mana dia menginap. 16 orang itu yang tidak mengetahui mereka dijangkti, memulakan jangkitan ke benua-benua berbeza.

Bimbang dengan tahap kesihatannya, Dr. Liu membatalkan niatnya menghadiri majlis dan segera ke hospital. Dr. Liu percaya dirinya dijangkiti pesakitnya di Guangdong di mana dia berkhidmat, di mana simptomnya sama dengan pesakit yang pernah dirawat akibat masalah pernafasan.

Berdasarkan pengalamannya, Dr. Liu meminta dirinya diisolasi segera di Hong Kong. Jangkitan yang bermula di hotel itu merebak, hanya mula perlahan sekitar bulan Julai 2003 - mencatatkan 8456 kes di seluruh dunia dengan 809 kematian.

Negara kita mencatatkan 5 kes dengan 2 kematian sebelum wabak berakhir.

Turut diistilahkan sebagai influenza babi di negara kita, wabak yang dipercayai bermula pada bulan Januari tahun 2009 merupakan gelombang keempat wabak serupa pernah berlaku sebelum itu; kali pertama direkodkan pada tahun 1918 sebagai 'Spanish Flu', 1957 atau 'Asian Flu' dan wabak tahun 1968 yang dikenali sebagai 'Hong Kong flu.'

Oleh kerana tiga wabak sebelum mencatatkan jumlah kematian yang terlalu tinggi iaitu 50 juta ketika zaman 'Spanish Flu' serta lebih 2.3 juta untuk dua wabak selepasnya, amat dikhuatiri kadar jangkitan sama tahun 2009 akan menyaingi 'adik-beradiknya' sebelum itu.

Kajian yang dijalankan menunjukkan perpindahan virus kepada manusia telah pun bermula pada pertengahan tahun 2008 dengan haiwan khinzir menjadi punca jangkitan - dipercayai daripada sebuah daerah di Mexico bernama La Gloria. Babi yang diternak disitu kemudiannya dieksport ke Amerika Syarikat, menyemarakkan lagi jangkitan.

Selepas Mexico dan Amerika Syarikat gagal mengekang wabak ini, WHO mengisytiharkan H1N1 sebagai sebuah pandemik pada bulan Jun 2009.

Apa yang unik tentang virus H1N1 adalah kadar jangkitannya sangat tinggi di orang muda, remaja dan kanak-kanak - golongan tua dikatakan sudah mempunyai antibodi melawan jangkitan hasil jangkitan-jangkitan sebelum itu.

Laporan awal menyebut kadar kematian keseluruhan dianggarkan sekitar 18,500 orang pada mulanya. Bagaimanapun, kajian lebih mendalam pada tahun 2012 mendapati angka itu tersasar jauh.

Angka kematian sebenar sepatutnya berada pada kadar 284,500 orang dalam tempoh satu tahun wabak berjalan - daripada Ogos 2009 sehinggalah Ogos 2010.

Negara kita mencatatkan lebih 12,500 kes dengan 92 kematian keseluruhannya.

Mempunyai kadar peratusan kematian yang cukup menggerunkan, sindrom Akut Pernafasan Timur Tengah atau MERS-CoV didapati bermula pada bulan September 2012 - melibatkan seorang warga Qatar yang berkunjung ke Arab Saudi.

Selepas pulang dari Arab Saudi, lelaki itu dimasukkan ke unit rawatan rapi di Doha pada 7 September akibat masalah pernafasan.

Berdepan dengan kes jangkitan yang belum pernah ditemui sebelum itu, lelaki berusia 49 tahun itu diterbangkan ke Britain bagi membolehkan pengambilan sampel untuk kajian dilakukan. Pengesahan pakar penyelidikan perubatan menjelaskan jangkitan yang dihadapi lelaki itu berpunca daripada virus corona jenis baru (virus novel).

Kajian lebih lanjut berjaya mengenalpasti perpindahan pertama virus novel corona itu berpunca dari Jordan, sekitar bulan April 2012 sebelum merebak ke Arab Saudi yang menjadi lokasi tercetusnya jangkitan ke serata benua - dengan Arab Saudi, Korea Selatan dan Emiriyah Arab Bersatu menjadi 3 negara paling tinggi jumlah kes dan kadar kematian.

Jangkitan merebak ke 25 buah negara, dengan jumlah keseluruhan kes sebanyak 2506 dengan kadar kematian 862 orang.

Apa yang menggerunkan tentang jangkitan MERS-CoV ini jika dibandingkan dengan jangkitan virus corona seperti SARS 2003, kadar risiko kematiannya sangat tinggi - berada pada tahap 30 ke 40% daripada jumlah pesakit.

Malaysia hanya mencatatkan satu kes. Malangnya, kes itu turut sama menyebabkan kematian individu yang dijangkiti.

Tidak diisytiharkan sebagai sebuah pandemik, sebaliknya dikategorikan sebagai sebuah epidemik - wabak ebola yang melanda bermula pada tahun 2014 sehinggalah kali terakhir jangkitan berlaku pada tahun 2016; merupakan jangkitan ebola terbesar pernah terjadi setakat ini.

Epidemik ini juga merupakan jangkitan ebola pertama berjaya merentasi sempadan negara, bermula dengan jangkitan seorang bayi berumur 18 bulan di Guinea. Bayi itu dipercayai dijangkiti virus daripada kelawar pada bulan Disember tahun 2013 - sebelum merebak menjangkiti penduduknya kampungnya kemudian berkembang ke ibu negara Guinea, Conakry.

Selepas kematian 29 orang individu daripada 49 kes - WHO mengisytiharkan penularan wabak sedang melanda beberapa negara Afrika, dengan Guinea serta jirannya, Liberia dan Sierra Leone turut sama mencatatkan peningkatan kes ebola serupa.

Akibat kegagalan mengawal keadaan serta berlakunya pertambahan kes di kawasan bandar - jangkitan mula keluar merentas benua dengan kes-kes baru dikesan di Mali, Nigeria, Senegal, Sepanyol, United Kingdom, Itali dan Amerika Syarikat.

Selepas pelbagai usaha dilakukan bagi menangani jangkitan, Liberia diisytihar bebas ebola pada bulan Mei 2015, Liberia pada Jun 2016 dan Guinea yang menjadi tapak permulaan jangkitan ini - hanya diisytiharkan bebas ebola pada bulan Jun tahun 2016.

Secara keseluruhannya, dalam tempoh lebih 2 tahun setengah wabak ini berlaku - seramai 11,325 orang meninggal dunia daripada 28,600 kes dicatatkan.

Ebola merupakan wabak paling tinggi kadar kematiannya, dengan sesetengah tempat menghampiri peratusan 50% kadar kematian berlaku. Majoriti pesakit yang meninggal dunia akan mengalami demam panas berpanjangan yang akhirnya menyebabkan pendarahan pada bahagian luar dan dalaman tubuh.

Setakat ini, wabak Covid-19 yang melanda sudah pun mencatatkan angka kematian melebihi wabak SARS 2003, wabak MERS dan wabak ebola kecuali H1N1.

Apa yang lebih menakutkan, penyelidik perubatan percaya fasa jangkitan wabak Covid-19 yang sedang melanda dipercayai belum benar-benar tiba ke puncaknya lagi, termasuklah negara kita setakat artikel ini ditulis.

Agak menggerunkan memikirkan kita masih ada baki 80 tahun dalam abad ke 21.

Entah apa pula jenis wabak yang boleh berlaku dan bagaimanakah pula kesannya kelak? Doakan umur kita semua panjang. Doakan agar kita dapat terus berkongsi informasi menarik.


Bagaimana Taiwan Berjaya Tangani COVID-19 Dengan Sangat Berkesan?

Pada 25 Januari, ketika dunia masih leka terhadap potensi bahaya novel koronavirus yang sedang merebak dengan cepat dari China, 2 buah kerajaan mencatatkan 4 jangkitan baru di wilayah mereka.

Australia dan Taiwan kedua-duanya mempunyai populasi yang hampir sama iaitu kira-kira 24 juta orang, kedua-duanya adalah pulau yang membenarkan kawalan ketat ke atas sesiapa yang melintasi sempadan mereka, serta mempunyai hubungan perdagangan dan pengangkutan yang kuat dengan tanah besar China.

Walau bagaimanapun, 10 minggu kemudian, Australia mempunyai lebih daripada 6,000 kes COVID-19 sementara Taiwan mempunyai kurang daripada 400 kes.

Persoalannya bukanlah apa kurangnya yang dilakukan oleh Australia, tetapi bagaimana Taiwan mengawal penularan virus ini ketika bahagian dunia yang lain tidak lakukan.

Berhadapan dengan virus baharu, pakar penyakit berjangkit dan juga pegawai kerajaan bersedia untuk melaksanakan langkah-langkah untuk mengawal dan mengurangkan kerosakan akibat virus ini.

Beberapa buah negara di Asia telah dipuji kerana kawalannya yang agak berjaya terhadap gelombang pertama wabak itu, termasuklah Singapura, Korea Selatan, dan Hong Kong.

Namun apa yang tidak disebutkan adalah berkenaan dengan pencapaian sebuah negara di Lautan Pasifik dalam memerangi COVID-19.

Sebabnya adalah sangat jelas, iaitu kerana Taiwan bukanlah anggota Pertubuhan Kesihatan Sedunia (WHO) selepas dibantah oleh China.

Tiada maklumat jelaks dari Taiwan telah dipaparkan dalam taklimat harian oleh WHO.

China, yang mendakwa Taiwan adalah sebahagian daripada wilayahnya walaupun Taiwan berfungsi sebagai negara berdaulat dengan kerajaan bebas yang dipilih secara demokratik, telah menghalang keanggotaan organisasi antarabangsa Taiwan.

Sejak 2017, Taiwan telah dihalang daripada menghadiri tahunan Perhimpunan Kesihatan Sedunia akibat pelobian oleh China. Dalam wabak semasa, Taiwan telah dikecualikan daripada mesyuarat kecemasan WHO berkenaan novel koronavirus.

Semasa wabak sindrom pernafasan akut teruk (SARS) pada tahun 2003, Taiwan adalah antara wilayah yang paling teruk terjejas bersama-sama dengan Hong Kong dan selatan China. Lebih daripada 150,000 orang dikuarantin di pulau itu dan 181 orang meninggal dunia.

Walaupun SARS tidak terbanding dengan krisis COVID-19, namun ia menyebabkan kejutan di sebahagian besar Asia dan memberikan kesan terhadap bagaimana orang akan bertindak balas terhadap wabak di masa depan.

Ini membantu banyak bahagian di wilayah ini untuk bertindak balas dengan cepat kepada wabak koronavirus dan tidak bersikap acuh tak acuh berbanding negara-negara lain seperti Amerika Syarikat.

Oleh itu, negara ini menjadi sangat berhati-hati apabila kes pertama pneumonia misteri dilaporkan di Wuhan, China.

Taiwan memandang wabak COVID-19 dengan sangat serius di peringkat kerajaan dan masyarakat, dengan kawalan sempadan dan memakai topeng pantas menjadi rutin seawal bulan Januari di kebanyakan kawasan.

Taiwan juga mempunyai sistem penjagaan kesihatan bertaraf dunia, dengan liputan universal.

Ketika berita mengenai coronavirus mula muncul dari Wuhan ketika Tahun Baru Cina, para pegawai di Pusat Perubatan Kesihatan Nasional (NHCC) Taiwan bertindak pantas untuk bertindak balas terhadap ancaman yang berkemungkinan.

Taiwan dengan segera menghasilkan dan melaksanakan senarai 124 item tindakan dalam tempoh 5 minggu yang lalu untuk melindungi kesihatan awam.

Dasar dan tindakan yang dilaksanakan melampaui kawalan sempadan kerana mereka mengakui bahawa itu tidak mencukupi.

Dan semua ini dilakukan Taiwan ketika mana negara-negara lain masih berdebat sama ada mahu mengambil tindakan atau tidak.

Dalam satu kajian yang dijalankan pada bulan Januari, Johns Hopkins University berkata Taiwan adalah salah satu kawasan yang paling berisiko di luar tanah besar China disebabkan oleh jarak yang sangat dekat, hubungan dan pautan pengangkutan.

Antara langkah awal yang menjadi penentu adalah keputusan untuk mengharamkan perjalanan dari banyak bahagian China, tidak membenarkan kapal pesiar berlabuh di pelabuhannya dan memperkenalkan hukuman yang ketat bagi sesiapa yang didapati melakukan pelanggaran perintah kuarantin di rumah.

Di samping itu, pihak berkuasa Taiwan juga meningkatkan pengeluaran topeng muka domestik untuk memastikan bekalan tempatan mencukupi, melancarkan ujian COVID-19 di seluruh pulau itu, termasuk ujian semula pesakit yang sebelum mengalami pneumonia misteri serta mengumumkan hukuman baru terhadap penyebaran maklumat palsu berkenaan virus ini.

Kerajaan Taiwan belajar dari pengalaman SARS tahun 2003 dan menubuhkan mekanisme respon kesihatan awam untuk membolehkan tindakan pantas untuk krisis seterusnya.

Pasukan terlatih dan berpengalaman mengenal pasti krisis ini dengan pantas dan mengaktifkan struktur pengurusan kecemasan bagi menangani wabak yang baru muncul.

Peningkatan kes-kes di Taiwan berlaku pada bulan Mac, kebanyakannya dari kalangan pelajar atau ekspatriat yang kembali dari Eropah dan Amerika Utara.

Walaupun ia memberikan ketegangan tambahan kepada sistem, kuarantin yang ketat telah dilaksanakan.

Ketika ini, seramai 80,000 orang diasingkan dan diawasi melalui telefon serta pemeriksaan suhu dan gejala dilakukan setiap hari.

Sekiranya data GPS dari telefon individu yang dikuarantin menunjukkan pergerakan di luar julat tertentu, panggilan telefon lanjutan akan dibuat bagi mengesahkan lokasi individu tersebut.

Pada mulanya, ujian-ujian dilakukan terhadap mereka yang pulang dari kawasan epidemik atau pesakit bergejala dengan sejarah perjalanan yang relevan.

Apabila berlakunya peningkatan bilangan kes di negara-negara Asia, pihak berkuasa kesihatan melakukan pemeriksaan retrospektif bagi pesakit yang dilaporkan mempunyai selesema yang teruk.

Dengan ini, Taiwan telah mengenal pasti kes pertama tanpa sebarang sejarah perjalanan melibatkan seorang pemandu teksi yang membawa penumpang dari Zhejiang, China.

Oleh itu, CECC dengan pantas mengubah kriteria terhadap pengawasan dan pengujian berdasarkan perkembangan wabak itu.

Terbaru, mana-mana pesakit yang melaporkan kehilangan deria bau atau rasa wajib menjalani ujian.

Sehingga 9 April 2020, terdapat hanya 373 kes dengan 5 kematian di Taiwan.

Berbeza dengan laporan terdahulu dari China, demografi pesakit di Taiwan jauh lebih muda (dengan usia median 32) dengan lebih ramai pesakit perempuan (57%) berbanding pesakit lelaki (43%).

Malah, hanya 49% daripada pesakit mengalami demam sementara 37% mempunyai rhinorrhea (biasanya dirujuk sebagai hidung berair).

Hanya 7% pesakit sahaja yang mengalami dengan radang paru-paru penuh.

Sebagai tambahan kepada penjarakan sosial lebih daripada 1 meter di tempat awam, pemakaian topeng muka diwajibkan ketika menggunakan pengangkutan awam bermula 1 April.

Seawal Januari, kerajaan Taiwan meningkatkan pengeluaran topeng muka dan peralatan pelindung diri (PPE) lain serta bekalan perubatan kritikal.

Pelan yang canggih telah dihasilkan untuk mengubati pesakit untuk menggunakan bilik tekanan negatif dengan lebih baik sebagai persediaan kepada peningkatan pesakit.

CECC memimpin usaha membendung wabak COVID-19 dengan penyelarasan yang sangat berkesan antara agensi-agensi kerajaan.

Sebuah "armada pertempuran epidemik" telah dikumpulkan oleh Jabatan Pengangkutan untuk mengambil penumpang yang pulang dari kawasan wabak untuk memudahkan pengesanan kontak manakala aplikasi-aplikasi telefon pintar telah dibangunkan untuk memudahkan pembelian topeng muka.

Virus SARS-CoV-2 baharu ini mungkin dapat bermutasi dengan pantas, tetapi usaha-usaha yang dilakukan oleh Taiwan juga sangat lincah.

Sebagai tambahan kepada langkah-langkah kesihatan awam yang ketat, Taiwan juga berusaha untuk membangunkan diagnostik penjagaan dan pemeriksaan antibodi dengan harapan dapat memajukan sains serta mengenal pasti pesakit dengan lebih baik.

Industri biomed yang berkembang maju di Taiwan juga terlibat dalam membangunkan terapeutik dan vaksin, di mana Silmitasertib (CX-4945) merupakan calon yang sangat menjanjikan dan sedang diuji ketika ini.

Taiwan adalah bukti bahawa kawalan terhadap virus yang baru muncul dapat dicapai melalui sains, teknologi, dan tadbir urus demokratik.

Ia juga membuktikan bahawa langkah-langkah autokratik yang zalim tidak diperlukan.


5 Sumbangan Sarjana Islam Dalam Melawan Wabak Penyakit

Seandainya anda membaca jurnal-jurnal perubatan yang diterbitkan sekarang, anda akan dapat melihat trend bagaimana penyelidik-penyelidik barat - selalu dikreditkan sebagai pencipta yang paling banyak menyumbang dalam bidang perubatan.

Walaupun begitu, kebanyakan penemuan saintis Eropah era moden yang berlaku majoritinya bermula sekitar abad ke 14 sehinggalah tiba ke zaman kita sekarang ini. Bagaimana pula dengan era sebelum itu? Tidak adakah sumbangan yang dilakukan oleh masyarakat lain lebih awal, dalam memajukan kemahiran perubatan dunia?

Ada. Untuk hari ini, mari kita fokuskan kepada lima sumbangan terawal sarjana perubatan Islam yang berjaya membantu masyarakat dunia khasnya dalam bidang kawalan wabak - yang tidak lagi dihebohkan dalam zaman kini.

Alkohol merupakan kandungan utama dalam setiap botol pencuci tangan (hand sanitizer) yang kita gunakan. Kajian sudah menunjukkan pencuci yang mempunyai kandungan 60 ke 95% kandungan alkoholnya, merupakan sebatian paling efektif dalam membunuh kuman.

Proses penapaian bagi mencipta alkohol sebenarnya sudah pun diwarisi oleh tamadun manusia sejak 13,000 tahun dahulu, dengan penemuan minuman yang diperam di beberapa kawasan di seluruh dunia.

Bagaimanapun, masyarakat Arab berjaya memperkenalkan teknik penapisan yang lebih moden sehingga mampu menghasilkan serbuk daripada cecair yang dituras beserta larutan yang bersifat pekat.

Disebabkan oleh larangan dalam Al-Quran yang mengharamkan larutan seperti itu diminum, orang Muslim zaman dahulu menggunakannya hanya untuk sebatian ubat-ubatan. Serbuk hitam yang terhasil dinamakan sebagai 'al-kuhl' digunakan sebagai celak mata penghias wajah.

Istilah 'al-kuhul' yang mewakili serbuk itu kemudiannya dipinjam oleh masyarakat Eropah, bagi menamakan larutan yang terhasil akibat proses penapisan yang diperkenalkan oleh pengkaji Arab - digunakan sebagai asas kepada minuman memabukkan yang terus merosakkan minda masyarakat dunia.

Masyarakat barat kerap kali merujuk sejarah penyebaran wabak The Black Death yang berlaku sekitar abad ke 14, sebagai permulaan kaedah kuarantin diperkenalkan. Proses kuarantin mandatori yang dijalankan terhadap kapal berlabuh di pelabuhan Venice, Itali - melibatkan kesemua anak kapal dan barangan di dalamnya, nyata berhasil.

Bagaimanapun, idea awal proses kuarantin sebenarnya telah pun direkodkan oleh sarjana perubatan Islam Ibnu Sina dalam kitab perubatan beliau 'al-Qānūn fī al-Ṭibb' atau 'The Canon of Medicine' yang ditulis pada abad ke 10.

Dalam tulisan beliau, Ibn Sina menjelaskan proses mengasingkan orang ramai dalam kadar 40 hari, digelarkan sebagai al-Arba’iniya atau '40 hari' bagi memastikan jangkitan tidak lagi disebarkan.

Tahukah anda, konsep hospital awam yang menggunakan sistem perubatan secara moden pertama di dunia dibina oleh orang Islam semasa zaman kegemilangan Islam pada tahun 805 bermula di Baghdad?

Umat Islam zaman dahulu menggelarkannya 'bimaristan'; yang bermakna rumah di mana pesakit dirawat dan ditempatkan. Setiap bimaristan yang dibina menjalankan dasar terbuka - menerima sesiapa saja untuk dirawat tanpa mengira etnik, kaum, agama, keturunan dan status sosial.

Setiap pesakit akan diasingkan mengikut kategori penyakit mereka dan bilik juga diasingkan di antara lelaki dan wanita. Pada tahun 1160, akibat perkembangan sistem perubatan Islam - Baghdad saja mempunyai 60 buah cawangan bimaristan! Selain Baghdad, bimaristan turut di bina di Cordoba, Damascus, Kaherah, Sevilla dan Bokhara.

Satu kisah yang berlaku semasa pemerintahan Khalifah Abbasiyah pada tahun 931 - pernah terjadi kesilapan yang dilakukan oleh seorang petugas perubatan sehingga mengakibatkan pesakit meninggal dunia. Hasil penelitian, daripada 860 orang yang ada; 160 orang didapati tidak menepati kemahiran yang diperlukan dalam bidang perubatan.Ini memaksa Khalifah ketika itu, Khalifah Al-Muqtadir mewajibkan semua petugas di bimaristan mempunyai kelulusan dan lesen (pautan pdf)agar mampu mengurangkan kadar risiko kesilapan. Pengenalan lesen wajib ini diletakkan di bawah bidang kuasa seorang pegawai yang digelarkan Muhtasib.

Kewajipan itu memperkembangkan fungsi bimaristan, bukan setakat untuk menjadi rumah sakit malahan mula menjadi pusat pengajian pelajar perubatan.

Pelajar-pelajar tak kira agama dari seluruh pelusuk dunia hadir menuntut ilmu. Hasil daripada penyatuan sistem pendidikan dan perubatan ini, orang Eropah mula kembali memperkembangkan ilmu perubatan mereka yang tergendala - dengan pembukaan sekolah/hospital di Salerno, Montpellier dan Bologna sejak abad ke 11.

Sebelum menemui bukti kewujudan kuman, masyarakat Eropah percaya bahawa udara kotor yang menyebabkan wabak.

Idea tentang kewujudan bendasing ibarat kuman yang mampu menyebabkan penyakit, sebenarnya telahpun diutarakan lebih awal oleh Ibn Sina sendiri dalam kitabnya.

Bagaimanapun, oleh kerana Ibnu Sina tidaklah menyangkal sepenuhnya dakwaan penglibatan udara kotor sebagai punca wabak, sebaliknya beranggapan udara saja tidak memadai untuk menyebabkan penyakit. Pendapat beliau, pasti wujud racun atau toksin yang yang bersifat halus dalam udara dan air menyebabkan jangkitan.

Racun ini dipercayai mampu menjangkiti manusia, seterusnya berpindah daripada manusia kepada manusia - tidak hanya terhad kepada jangkitan melalui sedutan udara yang tercemar sahaja.

Walaupun kurang tepat, idea disebalik pandangan awal Ibn Sina terus dikaji sarjana Islam selepas beliau.

Semasa wabak bubonik melanda Granada, Sepanyol pada abad ke 14 yang pada ketika itu dibawah pemerintahan Islam Andalusia - pakar perubatan Ibnu Khatib memperkenalkan teori jangkitan wabak yang mampu berpindah-pindah melalui transmisi dari manusia ke manusia atau melibatkan haiwan.

Pada ketika itu, kemajuan perubatan belum dapat mengenalpasti peranan virus dan bakteria serta vektor atau penyebar seperti tikus dalam rantaian wabak. Penerangan Ibnu Khatib tentang teori jangkitan wabak bagaimanapun tidak sampai kepada masyarakat Eropah, disebabkan oleh sentimen anti Islam ketika itu.

Hanya pada tahun 1863, seorang pengkaji Jerman bernama M.J.Muller membentangkan tulisan hasil kerja Ibnu Khatib (pautan pdf) dalam manuskrip yang dinamakan 'Muq'ni at'.

Pembentangan yang dilakukan semasa persidangan pakar perubatan di Royal Bavarian Academy of Science menjelaskan kejayaan Ibnu Khatib mengeluarkan teori jangkitan wabak dengan tepat hampir 400 tahun lebih awal - membantu pengkaji Eropah memperkenalkan kepada dunia teori kewujudan kuman penyebab penyakit.

Sebelum masyarakat dunia mempunyai kemudahan sabun dalam bentuk keras (buku), masyarakat zaman dahulu menggunakan pembersih tangan itu dalam bentuk minyak yang digabungkan dengan herba-herba.

Walaupun demikian, disebabkan oleh campuran bahan-bahan tadi itu dengan lemak haiwan - ini akan menyebabkan bau sabun yang terhasil kurang menyenangkan.

Pada zaman kegemilangan Islam, seorang pencipta dan ahli kimia bernama Muhammad bin Zakariya al-Razi yang berketurunan Parsi, berjaya mencipta resipi bagi memproses sabun buku yang berbau wangi.

Dengan menggunakan sebatian alkali, limau dan kacang, serta teknik mengadunkan kesemuanya menggunakan tembikar dan acuan kayu - sabun yang dihasilkan berdasarkan resipi al-Razi mengubah industri sabun, sehinggakan masyarakat Eropah turut sama menjadi pengguna utama sabun produk orang Islam.


Bagaimana FoodPanda Dan GrabFood Menjana Keuntungan?

Jika dahulu pekerja penghantar makanan seperti FoodPanda atau GrabFood dipandang sebelah mata, namun kini ia menjadi salah satu pekerjaan yang paling penting.

Golongan ini menerima perhatian dan diberikan penghargaan yang tidak terhingga pada ketika ini kerana berkorban menghantar makanan kepada pelanggan yang tinggal di rumah bagi mematuhi arahan Perintah Kawalan Pergerakan (PKP).

Namun, pernahkan anda tertanya-tanya bagaimana syarikat penghantaran makanan menghasilkan keuntungan?

Dengan peningkatan permintaan penghantaran makanan lebih-lebih lagi ketika pandemik COVID-19 melanda, anda mungkin beranggapan bahawa satu-satunya cara aplikasi ini mengaut keuntungan adalah melalui jualan yang ia hasilkan bagi setiap perniagaan makanan.

Terdapat 4 strategi ringkas yang boleh digunakan oleh syarikat penghantaran makanan bagi menjana pendapatan mereka.

Aplikasi penghantaran makanan biasanya digunakan apabila syarikat atau kedai perniagaan makanan tidak dapat menyediakan perkhidmatan penghantaran sendiri tetapi ingin menjana wang dari pelanggan yang membuat pesanan makanan bungkus atau "tapau".

Ini bermakna aplikasi penghantaran makana boleh mengenakan caj ke atas perkhidmatan mengambil dan menghantar makanan terus ke pintu rumah pelanggan, tanpa pelanggan perlu keluar dari rumah.

Caj penghantara boleh dikenakan berdasarkan jarak atau hanya satu caj untuk semua pesanan. Dengan cara ini, pendapatan aplikasi makanan adalah dijamin bagi setiap pesanan makanan.

Apa yang menarik tentang mengenakan caj penghantaran adalah ia dibayar oleh pelanggan ketika melakukan pesanan dan didepositkan serta-merta ke dalam akaun bank aplikasi penghantaran makanan.

Ia mungkin kelihatan seperti satu strategi ringkas namun ia merupakan cara paling efektif dan paling menguntungkan.

Adalah logik jika anda menyediakan sesuatu perkhidmatan, anda boleh menjangkakan pendapatan dari pihak yang mendapat manfaat daripada hasil kerja anda.

Dan ini bukan sahaja diguna pakai untuk aplikasi penghantaran makanan tetapi juga untuk semua jenis perniagaan.

Jika aplikasi membolehkan penyedia makanan untuk menjual lebih banyak makanan kepada lebih ramai orang, maka komisyen bagi setiap pesanan adalah cara yang paling tepat untuk menjana keuntungan.

Peratusan komisyen perlu dirundingkan sama ada berdasarkan restoran demi restoran atau dengan kadar bayaran rata yang dikenakan kepada semua restoran yang mendaftar untuk perkhidmatan aplikasi penghantaran.

Salah satu strategi yang kurang digunakan oleh aplikasi penghantaran makanan adalah dengan menggunakan waktu sibuk sebagai cara untuk menghasilkan pendapatan yang lebih.

Dengan mengenakan caj premium pada waktu yang sibuk, aplikasi penghantaran makanan mampu mengaut lebih banyak keuntungan.

Terdapat keburukan dalam menyediakan perkhidmatan tempoh premium ini di mana pelanggan mungkin akan menunggu untuk tempoh itu berakhir, atau lebih buruk, mereka akan beralih kepada aplikasi lain yang tidak mengenakan caj premium bagi tempoh-tempoh tertentu.

Logik dalam menawarkan perkhidmatan premium ini adalah dengan menggunakannya dengan bijak dan di kawasan-kawasan di mana aplikasi makanan tersebut tidak dapat menampung permintaan makanan.

Cara terakhir yang boleh digunakan oleh aplikasi penghantaran makanan adalah dengan menawarkan perkhidmatan pengiklanan kepada restoran bekerjasama dengan mereka.

Dengan mengenakan caj, restoran tersebut boleh terpapar di bahagian atas senarai atau mempunyai sepanduk di dalam aplikasi untuk masa terhad.

Ini memberikan peluang yang lebih tinggi untuk dilihat oleh pengguna dan mendapat pesanan yang lebih banyak.

Memandangkan cara ini adalah berdasarkan putaran yang berkala, terdapat banyak peluang untuk setiap restoran mendapat manfaat daripada perkhidmatan ini dan pihak aplikasi juga boleh memaksimumkan pendapatan mereka.


Bagaimana Lockdown Di India Bertukar Menjadi Krisis Kemanusiaan

Ketika Perdana Menteri Malaysia, Tan Sri Muhyiddin Yassin (TSMY) mengumumkan tentang Perintah Kawalan Pergerakan (PKP) tidak lama dahulu, segelintir pihak menganggapnya sebagai sudah terlambat. Tidak kurang juga yang mengecam kerana beranggapan ianya tidak perlu dan akan memberikan kesan kepada ekonomi.

Namun kini, negara-negara lain di seluruh dunia memuji tindakan Kementerian Kesihatan Malaysia (KKM) dan menganggap langkah-langkah yang diambil oleh KKM sebagai terbaik di dunia dan wajar diikuti oleh negara lain.

Walaupun bilangan pertambahan kes setiap hari masih melebihi 100, bilangan pesakit yang sembuh setiap hari juga amat membanggakan. Keberkesanan langkah pengenalan PKP ini dapat dilihat apabila pertambahan kes setiap hari tidaklah meningkat secara exponen dan lebih kurang sekata sahaja.

Berbalik kepada pengumuman TSMY kira-kira 2 hari sebelum pengenalan PKP, seperti yang kita lihat telah terjadi pembelian panik di seluruh negara. Orang ramai berpusu-pusu ke pasar raya membeli stok makanan seolah-olah mereka tidak dibenarkan langsung keluar membeli barang dalam tempoh PKP.

Walaupun terdapat segelintir pihak mengkritik TSMY kerana mahu memperkenalkan PKP 2 hari kemudiannya, ianya jauh lebih baik dibandingkan dengan apa yang berlaku di India. Perdana Menteri India, Narendra Modi hanya membuat pengumuman mengenai pengiystiharan "lockdown" tersebut kira-kira 4 jam sebelum ianya dilaksanakan!

Pengisytiharan ini menyebabkan jutaan rakyat India yang bekerja dan mendapat gaji secara harian terdesak untuk pulang ke kampung halaman masing-masing kerana tidak lagi mampu mencari makan di kawasan bandar. Dalam sekelip mata sahaja, jutaan rakyatnya hilang punca pendapatan.

Pengenalan lockdown selama 21 hari itu juga bermakna segala perkhidmatan pengangkutan awam seperti bas, teksi dan kereta api juga tidak dibenarkan beroperasi. Hal ini memaksa sebahagian besar pekerja yang tidak boleh bekerja dalam tempoh lockdown ini berjalan kaki pulang ke kampung halaman masing-masing.

Sebahagian besar para pekerja ini adalah tulang belakang ekonomi di bandar-bandar besar antaranya kontraktor pembinaan rumah, tukang masak, penyedia makanan, pelayan di restoran, memotong rambut di salon, mekanik kereta, membaiki paip, penghantar barangan dan surat khabar dan banyak lagi.

Kebanyakan pekerja ini hanya memperoleh gaji sekitar 100 hingga 300 rupee setiap hari bergantung kepada jenis pekerjaan, kawasan dan jantina. Jika ditukar kepada matawang Ringgit Malaysia, nilainya sekitar RM5.71 hingga RM17.14. Gaji sebegini sekadar cukup untuk menampung keperluan harian untuk 1 hari sahaja.

Di media sosial banyak dikongsi video-video mengenai kedegilan rakyat India yang tetap mahu keluar rumah dan bekerja walaupun sedang dikenakan sekatan lockdown. Keadaan ini telah memaksa pihak polis bertindak lebih tegas termasuklah menggunakan rotan.

Jika dilihat pada realitinya, kedegilan kebanyakan mereka ini adalah bersebab. Disebabkan mereka hanya mendapat gaji secara harian, keadaan lockdown selama 21 hari ini akan menyebabkan mereka tidak mempunyai pendapatan untuk keperluan harian atau lebih teruk lagi mati akibat kebuluran.

Menurut penduduk, mereka mungkin mendapat penyakit COVID-19 dan mati dalam seminggu dua sekiranya tidak duduk di rumah. Namun, sekiranya mereka tidak bekerja, mereka sekeluarga mungkin mati dalam tempoh 2 - 3 hari sahaja. Begitulah sedihnya realiti sebahagian besar penduduk bandar yang diancam kebuluran.

Pengumuman lockdown ini juga telah menjadikan jutaan rakyat India tiba-tiba menjadi pelarian. Tempat kerja mereka ditutup, sebahagian besar majikan atau kontraktor yang membayar gaji mereka tiba-tiba lesap. Pulang ke kampung halaman menjadi pilihan kerana mereka tidak perlu membayar sewa rumah dan makanan juga lebih murah.

Akibat hilang punca pendapatan di bandar, lelaki, wanita dan kanak-kanak telah mula berjalan kaki secara berpuluh dan beratus kilometer untuk pulang ke kampung halaman. Mereka turut membawa barang-barang keperluan penting seperti makanan, air dan pakaian.

Apabila anak-anak kepenatan, ibu bapa akan bergilir-gilir mengendong anak mereka. Keadaan ini mengingatkan kembali pada peristiwa berdarah perpecahan India pada tahun 1947 yang menyaksikan 15 juta manusia telah bermigrasi ke timur dan barat Pakistan secara berjalan kaki.

Keinginan untuk pulang ke kampung halaman ketika waktu-waktu krisis seperti ini merupakan satu perkara yang normal di India. Bukan hanya pekerja-pekerja expat mahu pulang ke negara asal mereka, pekerja di bandar-bandar juga mahu pulang ke kampung halaman.

Kajodi Devi yang berumur 90 tahun berjalan pulang sejauh 100km daripada Delhi untuk pulang ke kampung halamannya di Rajasthan

Namun, tidak semua yang berjaya pulang ke kampung halaman masing-masing. Akibat terlalu jauh dan tiada pengangkutan awam, ada yang memilih menjadi gelandangan akibat tidak mampu atau tidak mahu membayar sewa.

Walaupun kerajaan telah mengumumkan pelan rangsangan bernilai AS$22.6 bilion yang menyediakan pemberian wang secara langsung dan sumbangan makanan untuk golongan miskin, ramai aktivis mempersoalkan ketidakjelasan bagaimanakah bantuan-bantuan tersebut akan disalurkan kepada golongan bernasib kurang baik ini.

Tindakan PM India mengisytiharkan lockdown hanya beberapa jam sebelum pelaksaannya telah mewujudkan panik. Ianya dilihat tergesa-gesa tanpa perancangan rapi.

Walau bagaimanapun, tidak lama kemudian Narendra Modi telah membuat pengumuman permohonan maafnya secara terbuka di radio. Dia turut menyatakan kekesalannya sambil menambah tidak ada pilihan lain bagi mengekang penularan COVID-19 selain langkah lockdown.

Walau bagaimanapun, PM India telah memberi petunjuk bahawa tempoh lockdown yang sepatutnya berakhir pada 14 April ini mungkin akan dipanjangkan. Walau bagaimanapun, perbincangan lanjut bersama menteri-menteri akan menentukan sama ada langkah tersebut akan dilaksanakan atau tidak.


Kenapa Kes Kematian Covid-19 di Jerman Rendah?

Sekiranya anda membuka carta yang merekodkan tentang kesemua kes pandemik Covid-19 berdasarkan negara, negara Jerman (pada ketika artikel ini ditulis) berada pada kedudukan kelima daripada bilangan jumlah kes.

Bagaimanapun, berbeza dengan kesemua negara yang menduduki senarai 5 teratas jumlah kes - Jerman mencatatkan angka kematian yang jauh lebih rendah dengan purata hanya 24 kematian untuk setiap 1 juta penduduk dan 1/3 daripada jumlah kes berjaya dipulihkan.

Kenapa Jerman menunjukkan perbezaan ketara berbanding negara-negara lain seperti Amerika Syarikat, Itali, Perancis dan Sepanyol yang jauh ketara kesan kematian akibat pandemik kepada negara mereka?

Sesuatu yang menghairankan tentang kes jangkitan Covid-19 di Jerman, adalah kerana populasinya yang layak dikatakan antara paling tua di dunia.

Di Eropah, masyarakat Jerman yang berusia 65 tahun ke atas merangkumi 21.1% daripada keseluruhan populasi mereka, meletakkan Jerman di tangga kedua di Eropah selepas Itali yang mendahului dengan 22.4% dan ketiga dalam kedudukan dunia. Jepun menduduki tempat pertama dalam kedudukan keseluruhan.

Risiko tinggi jangkitan Covid-19 kepada warga tua merupakan antara penemuan-penemuan paling awal yang  kita ketahui berkaitan wabak ini, namun situasi di Itali dan Jerman nyata menampakkan perbezaan ketara.

Walau demikian, satu persamaan yang kelihatan dalam kes-kes kematian di Itali dan Jerman; pesakit yang meninggal dunia majoritinya datang daripada golongan tua. Institut Robert Koch (RKI) yang beroperasi di Berlin melaporkan 70% kes kematian di negara itu melibatkan individu berusia 70 tahun ke atas.

Apa yang menghairankan banyak pihak - kenapa kadar kematian di Jerman rendah, sedangkan jumlah populasinya lebih tinggi berbanding Itali?

Tidak ada jawapan secara fakta boleh diberikan bagi menjawab persoalan tersebut.

Bagaimanapun, salah satu faktor yang dikatakan menjadi punca jumlah kes kematian di Jerman rendah - adalah disebabkan oleh kadar ujian saringan tinggi yang telah dijalankan kepada populasi awam.

Setakat ini, Jerman merupakan negara kedua paling tinggi dari segi jumlah ujian saringan yang berjaya dilakukan berbanding negara lain di seluruh dunia. Hampir 1 juta orang telah menjalani ujian saringan bagi menentukan status jangkitan daripada 83 juta penduduk.

Ujian saringan di Jerman telah dimulakan awal-awal lagi. Mana-mana individu yang mempunyai simptom-simptom ringan terus diarahkan menjalani ujian saringan bagi membolehkan pihak kesihatan mereka mengenalpasti kadar jangkitan sejak mula lagi kes pertama di negara tersebut.

Jerman dilaporkan mempunyai kapasiti untuk menjalankan 160,000 ujian saringan seminggu bersamaan 22,850 ujian sehari; dengan kepakaran lebih 12,000 petugas perubatan diberikan tanggungjawab menjalankan saringan.

Jururawat merupakan petugas yang paling banyak meluangkan masa bersama pesakit dan peranan jururawat semasa musim wabak, tidak boleh dipandang ringan masyarakat.

Satu perbezaan ketara jika dibandingkan Jerman dan Itali adalah perbezaan di antara jumlah jururawat yang ada untuk setiap 1,000 populasi. Kadar bilangan jururawat Jerman merupakan antara yang tertinggi di dunia iaitu seramai 13.2 jururawat untuk setiap 1,000 pesakit.

Di Itali pula, puratanya lebih rendah, pada kadar 5.4 orang jururawat untuk 1,000 penduduk.

Dengan jumlah petugas yang mencukupi, pesakit mempunyai peluang lebih tinggi mendapatkan perhatian dan rawatan yang perlu. Jururawat juga berpeluang merehatkan diri, digantikan dengan petugas lain dalam memastikan perkhidmatan terbaik dapat diberikan.

Berapakah kadar indeks atau kadar optimum bilangan petugas jururawat yang dirasakan baik untuk setiap 1,000 populasi?

Menurut Badan Kesihatan Sedunia, angkanya perlu mencapai tahap 4.45 jururawat bagi setiap 1,000 orang. Ini bermakna Jerman jauh sekali meninggalkan banyak negara lain dalam kadar kesediaan jururawat termasuklah juga negara kita, yang berada pada tahap 4.59 bagi tahun 2013.

Atas sebab itulah kakak-kakak jururawat negara kita perlu bertungkus-lumus bekerja tanpa rehat ketika ini, kerana negara kita cukup-cukup jururawat yang ada. Dalam situasi biasa, mungkin angka kita memadai tetapi dalam keadaan pandemik - pasti cukup sukar untuk seorang jururawat bertugas dalam tempoh kerja yang panjang setiap hari.

Semasa peringkat awal pandemik Covid-19 berlaku, tidak dapat dinafikan keberkesanan Jerman hampir menyaingi tiga buah lagi negara yang dikatakan paling berjaya menangani jangkitan, iaitu Korea Selatan, Taiwan serta Jepun walaupun Jepun paling berisiko tinggi, kerana mempunyai peratusan populasi warga tua paling tinggi di dunia.

Walaupun begitu, terdapat beberapa kelemahan dalam sistem kawalan wabak Jerman yang dirasakan mampu menyebabkan kenaikan mendadak jumlah kes; disebabkan oleh sistem laporan bilangan kematian yang dikhuatiri tidak tepat.

Sistem saluran maklumat kes yang digunakan di Jerman mesti melalui pengesahan jabatan kesihatan tempatan terlebih dahulu, sebelum boleh dihantar kepada RKI yang bertanggungjawab mengumpulkan kesemua data.

Keperluan ini dikhuatiri akan menyebabkan kelewatan maklumat dapat disatukan oleh penyelidik, menyebabkan angka sebenar lewat diketahui - menungkinkan angka kes serta kematian yang dilaporkan tidak seiring dengan jumlah sebenar situasi jangkitan.

Selain itu, fasa pandemik di Jerman diramalkan belum tiba ke kemuncaknya lagi disebabkan oleh ramalan kewujudan kes-kes yang gagal dikesan sebelum yang dirasakan akan mula menampakkan simptom tidak lama lagi, sehingga menyebabkan berlakunya pertambahan jumlah kes secara drastik.

Walaupun berhadapan risiko berlakunya pertambahan mendadak, sekurang-kurangnya Jerman nampak bersedia untuk berhadapan dengan sebarang kemungkinan.

Jerman mempunyai sistem ujian saringan yang sangat sistematik, berjaya dibentuk di seluruh negara. Disokong oleh tenaga kerja pakar perubatan dan jururawat antara yang paling tinggi nisbahnya di dunia. Jerman juga boleh berbangga dengan fasiliti perubatan milik mereka seperti wad dan katil yang lengkap, bukan saja dari segi teknologi bahkan dari segi jumlah bilangannya.

Mana-mana negara yang mempunyai peratusan tertinggi masyarakat tua, patut menjadikan Jerman dan Jepun sebagai model sistem perubatan negara mereka.


MARSHA: Rumah Masa Depan Di Planet Marikh

Jika anda berfikir tentang habitat masa depan penduduk Marikh, bagaimana rupa bentuknya?

Adakah ia seperti rumah di Bumi tetapi tidak mempunyai tingkap? Atau seperti yang kita dapat lihat dalam filem-filem masa depan atau makhluk asing?

Namun apa yang telah pasti, rumah untuk penduduk planet itu telah dicipta dan ia dikenali sebagai MARSHA.

Direka bentuk oleh AI SpaceFactory, ia mempunyai tingkap, beberapa tingkat, bilik peribadi malah jendela langit untuk melihat bintang.

Dan apa yang lebih menarik adalah NASA menyukai idea dan reka bentuk ini.

Apabila melibatkan pendaratan robot di Marikh, saintis dan jurutera roket NASA adalah juara dalam bidang ini.

Kini mereka sedang mencari cara untuk membawa manusia ke sana, namun bagaimana pula cara hidup di sana?

Untuk ini, mereka memutuskan untuk meminta bantuan orang awam di mana NASA melancarkan Carabaran Habitat Bercetak 3-D pada tahun 2010-an.

Sejak beberapa tahun kebelakangan ini, pelbagai peringkat fasa cabaran ini bermula dengan reka bentuk maya dan sejak itu telah berkembang menjadi model bercetak 3-D penuh.

Para pencabar bersaing bukan sahaja untuk berlagak dan menunjuk-nunjuk, tetapi juga untuk wang tunai.

Dan pada tahun 2019, hadiah bagi cabaran ini mencecah USD500,000 atau RM2.17 juta.

Dalam cabaran ini, para pencabar dinilai berdasarkan beberapa kriteria termasuklah bahan yang mereka gunakan, ketahanan struktur, dan tahap kekedapan udara.

Selepas 4 hari membina, menguji, dan menilai, NASA mengumumkan pemenang cabaran ini, iaitu MARSHA.

Sebagai permulaan, bahan binaan MARSHA diperbuat daripada komposit basalt, bahan yang tidak digunakan oleh mana-mana pesaing serta boleh dihasilkan dengan mudah di Marikh kata pasukan tersebut.

Ini kerana permukaan Marikh dipenuhi dengan basalt hasil daripada letupan gunung berapa yang meletus beberapa ratus juta hingga bilion tahun yang lalu.

Sebaik sahaja kita mempunyai sumber basalt yang baik, ia dicampurkan dengan polimer berasaskan tumbuhan yang mana ini perlu ditanam terlebih dahulu di Marikh.

Kemudian, apa yang diperlukan adalah sebuah robot untuk mencetak rumah 3-D, barangan lain yang tidak boleh dicetak seperti tingkap dan juga masa.

Prototaip ini hanyalah bersaiz satu pertiga daripada apa yang pasukan tersebut bayangkan di Marikh dan ini sahaja mengambil masa 30 jam untuk dicetak dari mula sehingga siap.

Malah, pasukan itu terpaksa membantu mesin pencetak 3D itu beberapa kali.

Namun di masa depan, mereka merancang untuk melakukan proses ini untuk berjalan secara automatik sepenuhnya.

Ini kerana dalam dunia nyata, tidak akan ada ramai orang untuk membantu di Marikh. Jadi mereka memerlukan reka bentuk sistem yang pada asasnya dapat membina dengan sendiri.

Selain itu, pasukan ini berkata bahawa komposit basalt adalah perisai yang berkesan terhadap radiasi bertenaga tinggi di permukaan Marikh.

Dan ini sangat penting kerana seorang manusia yang tinggal di Marikh tanpa perlindungan akan menerima sekitar 5,000 kali ganda radiasi sepanjang hidupnya berbanding jika tinggal di Bumi.

Ini lebih daripada cukup untuk menyebabkan kanser dan kemungkinan besar akan berhadapan dengan kematian pra-matang akibat keracunan radiasi.

Namun, sesetengah pakar berpendapat bahawa mana-mana bangunan yang dalam keadaan berdiri bebas di Marikh adalah idea yang buruk, khususnya kerana masalah radiasi yang tinggi.

Untuk bertahun-tahun lamanya, NASA telah menguji bagaimana manusia bertahan menghadapi tempoh pengasingan yang lama.

Sebagai contoh, ia mengarahkan para angkasawan di angkasa lepas untuk melengkapkan ujian psikologi yang memantau mood mereka.

Mereka juga menjalankan eksperimen di Bumi seperti kajian HI-SEAS (Hawaii Space Exploration Analog and Simulation), di mana sekumpulan kecil kru hidup dalam rumah seperti di Marikh untuk tempoh 8 bulan pada satu-satu masa dan berhadapan dengan banyak cabaran fizikal dan psikologi yang sama seperti tinggal di Marikh.

Tetapi jika dibandingkan dengan kuarters HI-SEAS, MARSHA kelihatan sangat berbeza.

Pertamanya, ia mempunyai beberapa tingkat dan setiap tingkat mempunyai tujuan yang berbeza.

Tingkat satu mempunyai sebuah makmal basah dan ruang untuk persediaan EVA (aktiviti yang dilakukan oleh angkasawan di luar kapal angkasa).

Tingkat tiga menempatkan sebuah taman hidroponik, bilik air dan kuarters untuk tidur.

Menurut Jeffrey Montes, arkitek angkasa lepas untuk AI SpaceFactory, tingkap adalah hubungan utama dengan alam sekitar, di mana landskap berubah-ubah setiap hari dan ia sangat membantu mengurangkan rutin yang sangat membosankan yang dikenali sebagai ancaman psikologi utama bagi manusia.

Dan jika anda berminat untuk tinggal dalam rumah ini, anda mungkin berpeluang kerana AI SpaceFactory membina konsep ini di Bumi.

Menurut pengasas bersama dan pengarah urusan AI SpaceFactory, David Riedel, apa yang telah diusahakan setakat ini, mencetak pada skala dan membawa aplikasi itu ke utara new york, di mana orang boleh mencuba jenis habitat baru ini.

Ia dikenali sebagai TERA dan bukan sahaja kelihatan seperti MARSHA, tetapi juga akan diperbuat daripada MARSHA.

Selepas pertandaingan anjuran NASA ini, AI SpaceFactory merobohkan model mereka dan akan digunakan untuk membina TERA.

Tetapi penulis ada satu persoalan lebih penting, adakah manusia benar-benar akan berpindah ke Marikh?


Bagaimana 5 Wabak Penyakit Paling Buruk Dalam Sejarah Berakhir?

Mengharungi musim wabak dalam skala pandemik sudah pastilah bukan sesuatu yang mudah, bagi semua orang.

Sekiranya kita merasakan terpaksa berkurung di rumah berhadapan dengan kehilangan kebebasan akibat kuarantin sukar, pasti jauh lebih sukar nasib mereka yang dijangkiti atau menerima perkhabaran buruk ada ahli keluarga yang didapati positif.

Bagaimana wabak Covid-19 akan berakhir? Kita belum tahu lagi. Apa yang kita tahu, adalah bagaimana pandemik sebelum ini berakhir. Berikut adalah lima kisah ringkas bagaimana pandemik-pandemik dalam sejarah berakhir?

Kehadiran tikus-tikus dalam kapal dipercayai datang dari Mesir ke sebuah pekan pelabuhan bernama Pelusium, menyebabkan jangkitan wabak mula merebak ke bandar-bandar besar seperti Alexandria dan Constantinople, pusat pentadbiran Empayar Byzantine.

Merebak melangkaui benua Eropah, Asia dan Afrika. dianggarkan wabak ini membunuh sehingga 100 juta orang - hampir separuh daripada populasi manusia ketika itu. Pada ketika itu, tidak ada cara dan kaedah yang boleh dicuba bagi membendung penyebaran wabak yang terjadi.

Banyak yang tidak diketahui tentang wabak Justinian kerana wabak ini berlaku lebih 1400. Berdasarkan kepada kajian tentang kemajuan perubatan zaman tersebut, dianggarkan wabak Justinian tamat bukan kerana mereka menemui penawarnya - tetapi kerana semua yang teruk dijangkiti meninggal dunia.

Dikenali dengan nama 'The Black Death' oleh masyarakat Eropah yang menjadi mangsa paling ramai wabak ini, wabak ini merupakan wabak jangkitan yang sama seperti wabak Justinian - serta mempunyai kadar kematian yang hampir serupa.

Maut Hitam dipercayai bermula dari Asia Tengah sebelum merebak ke China dan sampai di Crimea (kini di Russia) yang menjadi laluan utama wabak itu hadir ke Eropah. Dianggarkan 30 ke 60% penduduk Eropah meninggal dunia dalam wabak ini dan populasi manusia berkurangan daripada 475 juta orang kepada 350-375 juta yang tinggal.

Bagi menghentikan penyebaran, pihak berkuasa pelabuhan Venice yang menyedari puncanya datang daripada isi anak kapal yang berlabuh - memperkenalkan undang-undang agar semua anak kapal dan barangan yang hadir, perlu menunggu di pelabuhan selama 30 ke 40 hari; sebelum dibenarkan turun ke darat.

Maut Hitam tidak tamat di situ, kerana kesannya terus menular di banyak lagi negara - tetapi kaedah yang diperkenalkan, berjaya memperlahankan penyebarannya.

Wabak yang jarang disebutkan kerana bersifat epidemik ini berlaku di kalangan masyarakat Aztec dalam dua fasa, dari tahun 1545 hingga 1548 dan 1576 sehingga 1580. Kesannya pula amat menakutkan - menyebabkan populasi orang Aztec pada ketika itu menurun daripada anggaran 20 juta orang kepada hanya 2 juta orang.

Punca wabak pula adalah disebabkan oleh kedatangan pedagang Sepanyol ke kawasan itu, yang dipercayai membawa bermacam jenis penyakit baru - dan salah satunya adalah penyakit demam panas, yang kini kita tahu adalah demam tifoid.

Jangkitan tidak pernah berhenti dalam peringkat epidemik sehinggalah kes terakhir dilaporkan pada 1815. Apa yang memburukkan keadaan, orang Aztec/Mexico bukan sekadar perlu berdepan epidemik dan kematian orang tersayang - mereka juga perlu berhadapan dengan penjajah Sepanyol yang mahu menjadikan masyarakat tempatan pekerja, bagi membolehkan mereka membangunkan empayar.

Direkodkan bermula seawal tahun 1787 dalam skala kecil, wabak besar Yunnan melanda wilayah Yunnan dalam beberapa fasa, dikatakan berpunca daripada usaha pembangunan atau urbanisasi yang dijalankan. Ini menyebabkan populasi Yunnan meningkat mendadak dalam tempoh 100 tahun.

Kesedaran orang ramai tentang kaedah melawan wabak ketika itu sudah mula subur. Masyarakat Yunnan menyedari jangkitan wabak kebiasaannya bermula disebabkan oleh kematian tikus, jadi mereka mula menanam bangkai tikus yang ada serta memasang api dalam rumah, kerana mereka percaya api mampu membunuh apa saja yang menyebabkan wabak itu.

Malangnya, langkah pencegahan yang mereka ambil gagal membantu disebabkan oleh perang saudara yang terjadi. Situasi yang buruk menyebabkan tahap kebersihan terpaksa diabaikan, sehinggakan serangan wabak berlaku besar-besaran bermula sejak 1855. Beberapa kawasan mengalami penurunan populasi sehingga 80%, dengan anggaran 50 orang mati dalam sehari.

Penyakit cacar atau 'smallpox' merupakan jangkitan yang kerap berlaku, direkodkan sejak 10,000SM lagi. Wabak ini dikatakan datang daripada kawasan penempatan di Afrika, sebelum pedagang dari Mesir hadir ke situ membawa sama jangkitannya ke benua lain.

Jadi sepanjang tempoh tersebut, pasti akan berlaku jangkitan cacar di beberapa kawasan yang lebih bersifat epidemik. Aktiviti penjajahan yang berlaku di seluruh dunia oleh orang Eropah mula menyebabkan jangkitan ini merebak lebih pantas, lebih luas. Di benua Eropah saja, dianggarkan 400,000 orang meninggal dunia akibat cacar dalam setahun.

Sudah direkodkan pelbagai usaha dilakukan untuk menangani wabak cacar ini, dengan proses inokulasi di mana akan dibuat bukaan pada kulit seseorang yang sihat - akan dijangkitkan dengan nanah seorang pesakit cacar menjadi kaedah utama rawatan.

Kaedah itu walaupun mampu memberi kesan yang positif, agak sukar dikawal kesan negatifnya. Hanya selepas seorang doktor British bernama Edward Jenner berjaya mencipta vaksin pertama dunia untuk penyakit cacar pada tahun 1796 barulah wabak ini berjaya dikawal.

Kes terakhir cacar direkodkan berlaku pada tahun 1975 dan kematian terakhir berlaku pada tahun 1978, selepas keberkesanan vaksin membolehkan jangkitan itu berjaya dikawal seterusnya dibasmi.


Kisah Menarik Pembantu Pasar Borong Dibuang Kerja Kerana Kegawatan Ekonomi

Penulisan ini ditulis oleh saudara Adli Azamin Shukri di laman Facebook beliau dan pihak iluminasi mendapat kebenaran mengulang siar penulisan ini untuk manfaat bersama.

Ketika ini, majoriti orang mengeluh dan merungut dengan Perintah Kawalan Pergerakan yang dilaksanakan oleh kerajaan Malaysia bagi membendung penularan pandemik COVID-19.

Antara sebab yang paling utama adalah kerana pendapatan yang berkurang malah ada yang kehilangan mata pencarian.

Akan tetapi, waktu-waktu sebegini sebenarnya mampu membuatkan kita berfikir di luar kotak dan menjadi lebih kreatif untuk mengambil peluang yang ada.

Kisah di bawah menunjukkan bahawa walaupun apa sekalipun situasi yang kita hadapi, pasti ada jalan keluar jika berusaha mencarinya.

Ketika tahun 1997 dahulu, terdapat seorang pemuda yang bekerja di pasar borong Selayang sebagai pembantu kedai sayur-sayuran. Pada ketika itu, dunia mengalami kemelesetan ekonomi dan membuatkan pemuda ini terpaksa dibuang kerja.

Akibatnya, dia merayau-rayau ke sana dan ke sini mencari pekerjaan, terdesak akibat kehilangan kerja dengan si isteri yang merintih serta anak yang menadah tangan meminta wang belanja ke sekolah.

Hati ayah manakah yang tak berasa gelisah dengan situasi ini, kan?

Dalam situasi memeningkan itu, pemuda ini teringat akan pelanggan-pelanggannya ketika bekerja di kedai sayur dahulu. Ada di antaranya merupakan pemilik kedai makan, iaitu kedai makanan tomyam.

Setelah menemuinya, dia menawarkan perkhidmatan untuk membeli dan menghantar bahan mentah kepada mereka. Dengan ini, pemilik kedai makan tersebut tidak lagi perlu pergi ke pasar seperti biasa untuk membeli barangan yang diperlukan.

Pemuda itu mengenakan upah sebanyak RM10 untuk setiap bakul. Apa yang dimaksudkan dengan bakul dan mengapa memilih kedai tomyam?

Sebabnya adalah masakan tomyam mempunyai banyak perencahnya, ada sayur dan ada barang basah seperti ayam serta udang.

Sayur dikira satu bakul dan barang basah juga dikira satu bakul. Jadi, pemuda ini dapat 2 bakul dengan bayaran RM20.

Lagipun, sangat fleksibel kerana kedai tomyam biasanya buka waktu malam dan tutup pada siang hari. Ambil pesanan pagi dan hantar barang tengah hari atau petang, jadi tak perlu bangun awal-awal pagi untuk beli barang.

Selepas mencari pelanggan, pemuda ini menerima 10 pelanggan yang ingin khidmatnya.

Akan tetapi, terdapat satu masalah besar yang dihadapinya iaitu modal. Ini kerana mengambil pesanan dari kedai tomyam tersebut hanyalah melalui panggilan telefon dan wang pendahuluan tidak diberikan.

Wang akan dibayar ketika menghantar barangan yang dipesan, jadi pemuda ini memerlukan modal untuk membeli barangan tersebut.

Pemuda ini mendapat satu idea yang sangat bernas di mana dia  pergi bertemu dengan majikannya yang memiliki kedai sayur-sayuran di pasar tempat dia bekerja dahulu.

Dia meminta jasa baik bekas majikannya untuk mengambil barang terlebih dahulu dan bayar keesokan harinya. Permintaan ini dipersetujui bekas majikan, malah memberikan harga diskaun kepada pemuda itu kerana membuatkan jualannya meningkat.

Dengan ini, pemuda tersebut boleh menjalankan perkhidmatannya tanpa memerlukan modal.

Dia memperoleh RM200 sehari, bersamaan dengan RM1,400 semingg dan RM5,600 sebulan.

Tempoh yang diperlukan untuk kerja ini hanyalah 4 jam sehari, namun memberikan pendapatan jauh lebih tinggi daripadi bekerja sebagai pembantu kedai sayur satu ketika dahulu.

Dari kisah pemuda ini, banyak perkara yang kita boleh pelajari:

1. Ketika kita boleh terbang tinggi, gunakan mata helang untuk mencari makanan dan ketika kita tercampak ke dalam lautan, kita juga boleh guna mata ikan untuk mencari peluang.

2. Ketika dalam situasi sukar, lihat dan nilai balik apa yang diberikan kepada kita ketika waktu senang dulu.

3. Ketika ekonomi dalam keadaan baik, pemuda ini diberikan pengalaman bekeraj di kedai sayur membuatkan dia bertemu dengan ramai pelanggan. Dia menyedari kesukaran di alami pelanggannya. Dia juga bekerja dengan baik dan menjaga hubungan dengan majikannya. Ketika dia mengalami kesusahan, pemuda ini menggunakan semula apa yang dia ada.

4. Selepas dibuang kerja, pemuda ini menerima takdirnya dan tidak mencetuskan masalah dengan bekas majikan.

5. Selagi kita redha dengan takdir Allah, insyaAllah Dia akan menggantikan dengan yang lebih baik dan berlipat kali ganda.


Adakah Aplikasi ZOOM Selamat Digunakan?

Zoom adalah sebuah aplikasi persidangan video, yakni panggilan video secara beramai-ramai. Aplikasi ini mendapat sambutan hangat daripada para pengguna sedia ada dan baharu, sebagai kesan tidak langsung daripada Perintah Kawalan Pergerakan (PKP) Covid-19 di kebanyakan negara di seluruh dunia.

Pengasas dan Ketua Pegawai Eksekutif (CEO) Zoom, Eric Yuan berkata platform berkenaan pada biasanya mempunyai pengguna harian sekitar 10 juta orang, namun jumlah ini melambung tinggi menjadi 200 juta sejak Mac 2020. Kebanyakan syarikat-syarikat utama di seluruh dunia menggunakan Zoom bagi tujuan mesyuarat maya, tidak terkecuali Boris Johnson, Perdana Menteri Britain turut menggunakan aplikasi sama bagi mengadakan mesyuarat kabinet secara atas talian.

Permintaan yang mencanak menyumbang kepada pertumbuhan agresif, namun ianya merupakan sesuatu yang Zoom secara jelas tidak langsung bersedia. Wujud laporan tentang 'Zoom-bombing', di mana keluarga atau rakan serumah akan troll pengguna ketika sedang live. Selain itu, terdapat sesetengah pihak menggunakan aplikasi ini bagi menyiarkan kandungan tidak sesuai telah menambah lagi kebimbangan umum. Laporan perkongsian data pengguna oleh Zoom kepada Facebook turut merisaukan, menyebabkan tindakan undang-undang bakal diambil terhadap syarikat berkenaan.

Sejak akhir-akhir ini, Zoom menarik perhatian banyak pihak sama ada daripada kalangan para penyelidik keselamatan mahupun penjenayah siber, disebabkan oleh tahap keselamatannya yang merisaukan. Hal ini secara tidak langsung memberi kesan kepada para pengguna peranti Windows dan Mac.

Bagi peranti Windows, seorang pakar keselamatan siber menemui bahawa penjenayah mampu mengeksploitasi kelemahan ruangan chat Zoom, di mana mereka berupaya mencuri maklumat log masuk pengguna tanpa disedari.

Melalui ciapannya di Twitter, pakar berkenaan dengan nama samaran @_godmore berkongsi bagaimana ciri ruangan chat Zoom yang boleh menukar URL kepada hyperlink, turut boleh melakukan perkara sama untuk laluan rangkaian UNC Windows, menjadikannya pautan yang boleh diklik jika diakses, yang akhirnya boleh mendedahkan maklumat log pengguna.

Seorang pakar lain, Patrick Wardle mendedahkan bagaimana dua pepijat (bugs) membuka ruang penggodaman data pengguna Zoom melalui peranti Apple atau Mac mereka. Disebabkan pepijat ini, penjenayah boleh 'merampas' peranti mangsa, di mana mereka boleh mengakses dan mengawal kamera dan mikrofon tanpa mangsa sedari.

Patrick turut mendedahkan satu lagi kelemahan tahap keselamatan Zoom, di mana penggodam boleh menyuntik kod jahat ke dalam program pemasang (installer program) aplikasi berkenaan, memberi akses kepada sistem operasi peranti dan membenarkan mereka untuk memasang (install) malware tanpa disedari mangsa.

Selain itu, terdapat beberapa laporan bahawa video di aplikasi Zoom direkod, dan rakaman video boleh dimuat turun melalui carian mudah. Laporan yang turut menyebut bahawa rakaman-rakaman ini mungkin telah direkod melalui perisian Zoom sendiri, dan disimpan di dalam ruangan simpanan berasingan tanpa kata laluan.

Zoom turut dikritik teruk awal minggu ini selepas pakar mendedahkan bahawa aplikasi ini tidak mempunyai perlindungan lengkap (end-to-end encryption), seperti yang dijanjikan di laman sesawangnya. Sebaliknya, Zoom menggunakan Transport encryption, sebuah protokol Transport Layer Security (TLS), di mana walaupun pihak luar tidak dapat mengakses maklumat anda, Zoom masih mempunyai akses ini. Dalam kata lain, sebagai contoh pekerja Zoom boleh mencuri maklumat anda dan menggunakannya demi kepentingan mereka.

Dalam blog laman sesawang Zoom, Eric memohon maaf kerana kekurangan tahap keselamatan aplikasinya, menerangkan bahawa syarikatnya itu tidak bersedia untuk menghadapi permintaan yang mendadak secara tiba-tiba.

Dalam perkongsian yang sama, Eric berkata mereka sudah belajar daripada kesilapan tersebut, dan syarikatnya sedang berusaha keras dalam meningkatkan tahap privasi dan keselamatan. Dalam masa 90 hari akan datang, Zoom akan memberi perhatian sepenuhnya dalam menyelesaikan isu privasi dan keselamatan, dengan rundingan bersama pihak ketiga. Eric juga berjanji untuk menghoskan webinar mingguan pada setiap hari Rabu bagi memberi kemas kini kepada pengguna Zoom.

Pihak kerajaan Malaysia secara jelas telah mengeluarkan kenyataan berkaitan penggunaan aplikasi Zoom sebagai platform bagi tujuan panggilan video beramai-ramai, dengan nasihat agar menggunakan aplikasi alternatif lain yang percuma seperti Skype.

Selain Skype, terdapat banyak lagi alternatif kepada aplikasi Zoom, contohnya:

Selamat bekerja dan belajar di rumah dalam tempoh PKP ini!